text:
WILLEMSTAD – E desaroyo di e kosta di Marie Pampoen ku mester a start for di aña pasá ta wantá pa motibu di un rapòrt di CARMABI tokante e kantidat di koralnan presente. “E rapòrt a duna komo resultado ku entre 2011 pa aworakí e densidat di koralnan a bira mas grandi” Asina minister Suzy Camelia-Römer di Planifikashon Urbano a duna di konosé.
E resultado aki ta pone ku no por kumpli ku e kriterio di sinku porshentu ku Outoridat Marítimo a stipulá i komo tal e instansha aki no por duna pèrmit pa konstruí kibraola manera originalmente tabata e plan. E kriterio ta enserá ku si e densidat di koralnan ta mas haltu ku sinku porshentu no tin mag di konstruí nada den laman. Konsekuensia di esaki ta ku a bini un kambio den e plan pa desaroyá e kosta di Marie Pampoen.
Un reportahe di José Manuel Dias:
E kambionan ku a hasi den e proyekto ta basá riba un kuadro nobo ku Konseho di Minister a aprobá den kual ta tene kuenta ku tur lei i tratado ku ta regla naturalesa i medioambiente. Den e diseño nobo lo no inkluí kibra ola i lo desaroyá únikamente e parti riba tera. Minister Camelia-Römer no por a bisa ta ki dia lo por start ku e desaroyonan riba tera.
Outor José Manuel Dias


c: text/html

text:
E raport di IMF cu a sali siman pasa ta duna un bon bista di unda nos a bin, unda nos ta y unda nos ta bay na Aruba cu nos economia, mercado laboral y finansa publico. IMF ta señala bon cla cu ta for di un caida economico di ‘dobel cifra’ (15%) nos a bin, pa un crecemento economico di 4,5% na 2013 y prognostico di 2,25% na 2015. Niun pais, ni den Reino ni pafor di Reino a logra esaki den asina poco tempo. E resultado aki ta danki pa e tremendo crecemento di entradanan di turismo, inversionnan publico di gobierno y un reforma gradual di sector publico.
Finansa publico ta den recuperacion segun IMF. E reformanan di fondonan di pensioen y di seguro medico a contribui na esaki. E deficit riba presupuesto ta baha e aña aki te na 3.75% te yega in surplus chikito na 2018 cu e maneho actual.
E expectativa di IMF pa futuro ta cu e nos economico lo sigui crece door di bon maneho y desaroyo den turismo y door di inversionnan den proyectonan di gobierno, e.o. e Green Corridor y e Ringweg#3. Productividad mester crece segun IMF sigur awor cu e refeneria ta cera. Inversionnan den e sector di energia renovabel ta un sector prometedor pa Aruba segun IMF. E motibo su tras ta cu e lo reduci e gasto grandi cu Aruba tin cu importacion di petroleo. Hunto cu e reformanan fiscal cu ta planea pa e aña aki y reformanan den aparato di gobierno, finansa publico lo sigui consolida te yega te un surplus chikito na 2018.
Mester bay wak ta pakico inversion y crecemento economico a reduci na 2014. E unico cos cu por a causa esaki ta e intervencion innecesario, inefectivo y illegal di gobierno actual di Hulanda y e consehonan descabeya di CFT. Esey tabata e fuente di inseguridad cu IMF ta señala. Ta esey y e consehonan di CFT, cu a crea inseguridad, a stagna inversion di sector priva y di gobierno y a stroba economia di crece. Ta tempo pa nos miho amigo Hulanda traha cu nos enbez di stroba nos riba tereno di finansa publico.
E conclusion mas importante cu por saca di e raport di IMF aki ta cu e maneho balansa cu Gabinete Mike Eman I y II a hiba y cu nos fraccion a sostene tabata uno corecto. E ta e maneho di prome stimula economia cu proyectonan publico y mehoracion di forsa di compra, di cuminsa crea un sector economico nobo, e economia “berde” di energia renovabel, di reduci gastonan publico gradualmente dene forma mas responsabel posibel y di balansa finansa publico cu reformanan fiscal y di reorganisacion structural di aparato publico. E maneho aki a duna e resultadonan di pone e economia crece atrobe (-15% pa +2.75%), crea cuponan di trabou, haci fondonan di pensioen y di seguro medico sostenibel y pone finansa publico riba caminda pa uno sostenibel. Tur esaki den apensa cinco aña! Nos no ta cla. Ainda falta un bon caminda pa bay. Pero cu nos ta riba e bon caminda ta sigur. E raport di IMF aki ta confirma esaki!

robotstxt: allowed

filter: keep


text:
Persbericht
Emití pa sekretariado di Konseho Sosial Ekonómiko (SER)
SER Kòrsou lo ta representà na reunion di direktiva di AICESIS na Kosta di Marfil, Afrika
Willemstad, 2 di mart 2018
Riba invitashon di presidensia di e organisashon internashonal di konsehonan sosial ekonómiko i institushonnan similar (AICESIS), un delegashon tékniko di Konseho Sosial Ekonómiko (SER) di Kòrsou lo sali djadumingu próksimo, 4 di mart 2018, pa Abidjan, kapital di Kosta di Marfil (Republic Côte d’Ivoire), Oeste di Afrika, kaminda nan lo asistí na e reunion di direktiva di e organismo mundial aki. Durante e último Asamblea General di AICESIS, ku a tuma lugá na sèptèmber di aña pasá na kapital di Repúblika Dominikana, Santo Domingo, a palabrá ku e próksimo reunion di e direktiva lo tuma lugá na e pais Afrikano.
Durante e asamblea general ei, Kòrsou a ser elegí, basá riba statutonan di AICESIS, komo miembro di direktiva di e organisashon aki pa un periodo di dos aña, te ku 2019. Huntu ku Brasil i Repúblika Dominikana, ku tambe a ser elegí komo miembronan di direktiva, Kòrsou lo representá ‘SER-nan’ di region di Karibe i Latino Amérika durante e reunion di direktiva ku lo tuma lugá djaweps dia 8 di mart próksimo.
Temanan spesífiko ku lo ser tratá durante e reunion ei, ta entre otro futuro di AICESIS mes, kooperashon mas estrecho ku Organisashon Internashonal di Labor (ILO) i Kongreso Ekonómiko i Sosial di Nashonnan Uní (ECOSOC). Mas aleu lo ta trata puntonan di agènda fiho manera entre otro adaptashon di relato anual i relato finansiero di AICESIS.
Despues di e reunion di direktiva lo tin un tayer kaminda delegadonan di ‘SER-nan’ di rònt mundu lo interkambiá di idea ku otro riba temanan di aktualidat manera futuro di labor, digitalisashon i su impakto riba ekonomia i merkado laboral.
Pa SER di Kòrsou e puntonan aki ta di importansia ya ku durante di e tayer ‘best practices’ lo keda presentá ku tin relevansia pa konseho- i análisisnan ku SER ta saka.
E delegashon tékniko di SER Kòrsou ta konsistí di direktor / sekretario general sr. drs. Raúl Henriquez i konsehero hurídiko mayó sra. mr. Miloushka Sboui-Racamy.


text:
What is Website@School?Summary in your language (note the mouseover text):
English
中文
हिंदी
Español
Nederlands
Frysk
Deutsch
Français
Norwegian
Estonian
бълrapckи
Irish
Papiamentu
Aruba
Tiếng Việt
Pycckий
Latvian
Svenska
Suomeksi
Slovenish
Eλλnvιkά
Romaneste
Dansk
Serbian
Croatian
Magyar
Slovakian
Czech
Português
Polski
Lithuanian
Italiano
Maltese
Türkçe
اردو
فارسی
العربية
Help pupils in your country to learn ICT and international collaboration. Please translate or update your language and contact us.
Papiamento summary
Tokante Website@SchoolPlease help updating this translation and Contact us
Website@School ta un sistema di maneho di website, speshalmente designa pa krea maneha, i sostene website di skolnan.
E ta gratis i por download e komo Open Bron Software, lisensia bouw di un Lisensia General Public
E kararakterestikanan di ventahanan ku kada skol lo tin:
- Kantidat sin limite di website i intranet. Ehemplonan: sitio eskolar, sitio pa werkgroepnan, pa OR i MR, i tur e raad nan, pa aktividatnan domestiko eskolar, pa kada alumno, pa direktiva, pa direktor, pa tur hende.
- Website@School ta disenja tambe komo ayudo pa esejansa, pa prepara alumnonan pa un futuro den ICT. Bo skol por tin alumnonanmilagroso potensial! Nan por di forma safe studia deskubri i sinja ICT.
- Sitionan por wordu kambia, pone huntu of parti for di otro. Asina ta ku ta fasil pa trese kambionan.
- Un 'What You see Is What You Get'(Bo ta mira lokual bo ta hanja) prosesado di teksto, asina fasil komo Word. Ningun problema ku simbulonan difisil.
- Gruponan por traha huntu den projektonan i gruponan di tarea. Un maneho di derechi pa entrada hopi sigur.(RBAC:Role Bases Acces Control).
- Bazar Style Style Sheets(BSS) ta hasi posibel ku kada usado tin su mes estilo personal.
- Menor bistanan i siegunan por maneha e sistema ku un lesado di teksto braille of un lesado di pantaja.
- I muchu, muchu mas. Mira e kriteria di disenjo i su propiedatnan den e (te ainda Ingles) kompletamente illustra Handleiding .


text:
Kralendijk/Willemstad- Riba djasabra EZ Air a ehekutá un promé buelo pa aeropuerto Jose Maria Cordoba di Medellin ku su avion nobo, e Saab 340B. E buelo a tuma lugá den kuadro di sertifikashon di e avion aki pa Curaçao Civil Aviation Authorities (CCAA).
E avion a wòrdu piloteá entre otro pa Capitan Franklin Antoin i Ruben Ramos, ku ta un kapitan ku hopi aña di eksperensia ku e tipo di avion aki. Despues di a keda un ratu na tera, e avion a lanta buelo bèk pa Kòrsou, na unda ela baha lat den atardi.
Aktualmente EZ Air ta ehekutando diferente buelo di prueba, entre otro pa St. Eustatius, St. Maarten, Barranquilla i Medellin.
E aerolínea pronto ta spera di risibí un di dos avion di e modèl Saab.
Satisfecho
Direktor di EZ Air, René Winkel a mustra su mes satisfecho ku e proseso. “Nos lo ke tuma e avion den servisio komersial mas lihé posibel, pero e kosnan aki ta tuma nan tempu”, asina Winkel a splika. Winkel a bisa ku e proseso huntu ku CCAA ta kanando na satisfakshon.
Aktualmente tin vários piloto di EZ Air ta risibiendo treinen riba e avion nobo. Tin vários grupo di piloto a hasi treinen den ‘simulator’ kaba, i despues ta sigui riba e buelonan di prueba ku ta ehekutandá pa vários destinashon den region.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Establesé riba 8 yüni 1943, Café Santa Rosa ta e bar eksistente di mas bieu na Kòrsou. E bar ta keda den Santa Rosa i ta mihó konosí pa hopi hende di bario komo Martins Oranjeboom. Esaki pasombra e promé doño, Martins Mademilia tabata importá serbes di marka Oranjeboom ku e tempu ei tabata popular.
Un pabien pa José ‘Shon Ma’ Mademilia (yu di Martins) i su famia ku e aniversario aki.
E bar a keda konstruí durante di e periodo mas intenso di e di Dos Guera mundial ku e meta pa ofresé algu di entretementu den un periodo skur ku no tabatin tin posibilidat pa rekreá kasi. Rápidamente e lugá a bira un sentro di enkuentro pa hendenan di Santa Rosa i alrededor. Tambe e tabata un lugá pa sosiegu di hendenan trafikando na pia, riba kabai òf buriku i tambe shofùrnan di bus.
Mi a lanta no muchu leu for di Café Santa Rosa. Mi tabata pasa su dilanti tur dia ora pa bai skol i kas despues. Drenta e bar si tabata algu estriktamente probibi pa mucha. Asta mi a lanta tende ku un hende muhé respetá no ta bishita tal lugá. Tempu a kambia sinembargo. Tòg nunka mi por a kombensé mi mama pa bishitá e bar dia mi tabata manehá esaki na aña 2012.
Tempu e bar a kumpli 65 aña na 2008, mi a kombensé e doño pa lagami start e proseso pa haña rekonosementu pa e bar komo monumentu. Ounke ku e proseso aki no tabata fasil, na 2011 ofisialmente Café Santa Rosa a keda designá un monumentu históriko kultural. Mi miedu ku e bar lo por a keda kombertí den un lugá di hasi kabei i uña òf algu ku no ta kuadra ku intenshon di su doño a keda kalmá. Por lo ménos asina mi a kere.
For di aña 2013 e bar a keda manehá pa hendenan ku no tabata tin interes òf sentimentu pa e tradishon i kustumbernan sosial importante di e bar. No por ta un sorpresa ku barnan tradishonal manera Montaña Bar, Welgelegen Bar, Semikòk Bar i Langulé Bar no ta eksistí mas netamente pasombra nos no a interesá pa konservá nan tradishon. Klientenan ku hinter nan bida a bin Café Santa Rosa no a sinti nan mes na kas den un ambiente ageno Ulandes Oropeo. Nan a sinti nan mes menospresiá i kasi tur a bai i no a regresá. Ayó e ambiente di sùlt, tentalaria (probablemente esnan di mas sabroso na Kòrsou) i e fiestanan di djadumingu ku e tradishonal müsik di ka’i òrgel. Mas horendo ta e echo ku mobilario original i parti di e interior di e monumento a keda dañá i asta kibrá di tal manera ku esnan ku semper a bai Martins Oranjeboom lo no por kere nan wowonan
Sinembargo tin un lus na horizonte. Ya esnan ku tabata manehá e bar no tei mas. Banda di e destrukshon asta ta asina ku nan no a kumpli na tempu ku pago di hür. Despues di un periodo largu di drechamentu i renobashon, Café Santa Rosa pronto lo habri su portanan manera mi a komprondé. Mas kontentu ainda mi ta ora mi a tuma nota ku tin algun kandidato ku sentimentu pa e balor históriko kultural di e bar ku ta dispuesto pa kuminsá un kapítulo nobo den e tradishon largu i glorioso di e bar di Santa Rosa. Meskos ku ami tin hopi hende ansioso pa dal un yoshi ròm bèrdè i ches riba poko sùlt.
Tbilisi, Republic of Georgia
*Translation in English of this article can be found under: “Café Santa Rosa, the oldest existing bar turns 75”


text:
Willemstad- Riba e ret sosial, Facebook, Parlamentario Giselle Mc William a lansa un komentario krítiko i a kuestioná e importansia ku e situashon di Covid tin pa Minister Presidente Gilmar ‘Pik’ Pisas.
Durante di e rueda di prensa, unda a anunsiá ku e medidanan kontra covid-19 lo wòrdu alargá, Minister Presidente Pisas no tabata presente pa anunsiá esaki. Segun Parlamentario Mc William, na su pareser, e ousensia di Minister Presidente Pisas tabata pa motibu di e biahe ku Pisas mester a realisá pa New York. Mc William ta sigui splika riba su Facebook, ku pa su gran sorpresa, Minister Presidente tabata na Kòrsou i tabata tin tempu mas atardi pa partisipá na un resepshon na Consul Merikano. Giselle a puntra unda e rèspèt pa pueblo a keda, komo ku na su pareser Gobièrnu mes mester a anunsiá e medidanan ku nan a tuma i no manda un ámtenar pa hasi esaki.
Algun oranan despues por tuma nota ku e kolaborador di Minister Presidente Pisas, Roxienne Albertina Luidens, a reakshoná bou di e ‘post’ di Mc William. Den su komentario el a splika ku Minister Presidente ta kumpliendo ku pueblo dor di duna un relato ku kontinuidat riba e desaroyonan di Covid. Tambe Roxianne a agregá ku komo Minister di Hustisia, Señor Pisas mester a atendé ku algun situashon ku tabata rekerí su atenshon urgente den parti mainta i mèrdia. Segun Roxianne un bon lider sa di delegá trabou, sigur na momentu ku e sa ku esnan rondó di dje ta bon den loke nan ta hasi. Alabes, Roxianne a invitá Mc William pa e siguiente biaha ku e sinti falta di Minister Presidente, e por drenta den kontakto ku Roxianne pa asina keda debidamente informá.
Ta bon pa remarká ku ret sosial di Facebook ta mustra ku Parlamentario Mc William i Minister Presidente Pisas tin un amistat i na diferente okashon ta referí na otro komo “amigu”. Parlamentario Mc William ta un di e promé Parlamentarionan ku a felisitá Minister Pisas riba Facebook pa su viktoria den e elekshon polítiko último i nan tin diferente potrèt estilo ‘selfie’ saká huntu. Por a tuma nota di komentarionan di otro usuarionan di Facebook kuestionando e amistat entre Mc William i Pisas. Mc William a sa di reakshoná riba esakinan bisando ku mester separá amistat for di trabou.


text:
Cuadro legal
Na comienso di siglo 20 cuido preventivo y combatimento di malesanan di infeccion a cuminsa haya mas atencion. Malesanan di infeccion y mal nutricion tawata influencia prestacion escolar masha hopi mes. Gobierno a traha duro pa modernisa e legislacion pa loke ta trata salubridad. Na 1916 a establece un ley di admision pa scolnan. Segun e ley di admision, e muchanan mester a haya bruela caba of nan mester ta vacuna contra di esaki. Na 1917 a establece un supervision di salud pa edificionan y bishitantenan di scol. Na 1935 a introduci legalmente e ley di enseñansa cu ta trata dunamento di cuminda y/of paña na muchanan cu ta bay scol, considerando cu sin e ayudo menciona nan lo no por asisti na scol regularmente. Reparticion di alimento mester a cumpli cu algun criterio. Na 1938 a establece legalmente e pasonan y exigencianan pa bini na remarca pa alimentacion escolar.
Pa por a ehecuta e leynan menciona a drenta na vigor entrante 1 di september 1939 e decreto pa institui e Servicio di Dokter di Scol. Cu esaki a pone den ley e tarea di dokter di scol. Despues di Status Aparte na 1986 a cambia e decreto di dokter di scol y a pon’e den e Boletin Oficial (Afkondigingsblad) di Aruba (1991 No GT24 ; schoolartsenbesluit).
Historia di salubridad pa edad entre 0-4 aña
Malesanan di infeccion y mal nutricion durante e prome aña di bida tawata presenta su mes regularmente cu tur su consecuencianan durante e prome mita di siglo 20. A constata cu un oficina di consulta pa baby ta hopi necesario. Na 1942 e Servicio di Salud, Gezondheidsdienst, a habri den varios districto un oficina di consulta pa cuido preventivo pa baby. E binimento di e oficinanan di consulta a trece un cambio grandi cerca e mayornan door di duna nan informacion y conseho encuanto nutricion. E dokter di gobierno tawata esun encarga cu e oficina y asisti pa un nurse (awendia tambe enfermera). Tawata tene consulta un biaha pa siman den cada districto.
E cuido di baby a bin cay completamente bou di Wit Gele Kruis dia 1 di april 1970. Na 1975 e organisacion aki tawata tin un scarsedad na dokter y e dokter di scol a haya permiso di Gezaghebber pa traha na Wit Gele Kruis banda di su trabou como dokter di scol.
Pa basta tempo tawata tin combersacionnan andando pa yega na un Cuido pa Salubridad Hubenil integral. E cooperacion entre e dos instancianan a sigui mehora.
E saminacion di e babynan y muchanan chikito a bira asina intensivo cu gran parti di e tarea di e dokter di scol a bin cay bou di e oficina di consulta.
Na 1983 a bini cu un areglo nobo y a laga e dokternan di scol di ‘Gezondheidsdienst’ traha na Wit Gele Kruis, pero nan dunado di trabou ta keda ‘Gezondheidsdienst’.
Historia edad entre 4-19 aña
Na 1937 a tuma luga un keurmento medico na tur scol door di e dokter di gobierno. Absentismo tawata un problema na hopi scol na Aruba. A indica e situacion financiero deplorabel y/of pobresa como e motibo pa no bay scol; ademas muchanan cu no ta bon di salud ta haya malesa mas frecuente.
E motibo di e keurmento medico tawata pa crea un base cientifico pa e alimentacion escolar y si tin mester pa ampli’e. A midi y pisa tur mucha di scol pa haya un bista general. E keurmento medico di e muchanan di scol a mustra cu casi 100% di e muchanan di scol cu nan a samina ta bin na remarca pa alimentacion escolar dirigi na dunamento di vitamina. E alimentacion escolar cu ta consisti di lechi, sandwich cu manteca natural, awa di lamunchi, of bacoba lo mester trece un cambio den esaki.
Na 1939 a instala oficialmente e oficina di dokter di scol. Esun encarga tawata e dokter di gobierno. Tambe a samina na tur scol e resultado di vacuna contra bruela.
Riba peticion di e cabesantenan di scol den e districtonan a vacuna e muchanan na scol. Tambe a samina e muchanan pa defectonan y malesanan. E trabou a consisti principalmente di midimento di estatura, pisamento y pa determina esunnan cu ta bin na remarca pa alimentacion escolar.
Algun scol a para e dunamento di cuminda na 1952. E muchanan tawata nenga di participa na e programa. Na 1953 solamente 2 mucha tawata ricibi cuminda na scol. Na 1954 no tawata duna alimentacion escolar mas.
Na 1955 a haci un prueba cu dunamento di lechi fresco n’e muchanan di scol. Durante e aña ey tambe a cuminsa reparti pilder di vitamina p’e muchanan di scol. E muchanan tawata refleha di tin un falta constante di vitamina di grupo B. Pa motibo di un nutricion sin variacion nan tawata vulnerabel pa malesanan. Tawata e intencion tambe pa duna informacion tocante alimentacion varia y uzo regular di vitamina na pueblo.
Na 1957 a nombra e prome nurse pa scol. E tawata specialmente encarga pa haci bishita na cas y pa sigura cu nan tawata sigui e conseho di e dokter di scol. E tawata presente na e saminacion nan tambe. Ta di lamenta cu mas o menos 50% so tabata cumpli cu e consehonan. E otro mayornan no tawata cumpli cu esakinan pa motibonan economico of nan mes no tawata haya cu e mucha ta malo.
Di falta di peso pa sobre peso
Durante e añanan e cantidad di muchanan cu tin falta di peso a baha mientras cu tawata tin un crecemento di muchanan cu sobrepeso. Den e relato anual di 1992 tin para cu a midi y pisa tur mucha di e prome y e di cinco klas pa haya un idea di e cantidad di mucha cu tin sobrepeso of tin falta di peso. Na 1993 a señala cu e cantidad di mucha cu sobrepeso tawata alarmante. Esunnan encarga cu Salubridad Hubenil a duna consehonan n’e mayornan y den algun caso a referi e mucha na un dietista di Wit Gele Kruis. Ta parce cu nada ta yuda. Salubridad Publico a dicidi na fin di 1995 pa haci un investigacion tocante nutricion y movecion di e muchanan na scol basico. E titulo di e sondeo tawata “Hoe eten en bewegen basisschoolkinderen op Aruba” (Con e muchanan di scolnan basico di Aruba ta come y move). For di e sondeo a resulta cu por mehora e patronchi di nutricion y movecion di muchanan na scol basico. Na 1996 a tuma den servicio e prome dietista n’e Departamento di Salubridad Hubenil. Na 2004 a cuminsa haci uzo di ‘Body Mass Index’(BMI) y di criterionan internacional pa señala e muchanan cu tin sobrepeso y obesitas.
E situacion actual di e Departamento di Salubridad Hubenil
Ainda den siglo 21 e Departamento di Salubridad Hubenil ta dedica basta atencion na vacuna y nutricion. Sobre peso y obesidad ta keda hopi halto bou di e muchanan y lo conduci na aumento di riesgonan y kehonan di salud cerca nan tanto awo cu nan ta mucha como despues ora nan bira adulto. Salubridad Hubenil ta hunga un papel importante ora di señala sobre peso y obesidad y ora di interveni den e casonan aki. E siguimento di e crecemento a plaso largo, cu ta encera midi estatura y peso, y dunamento di informacion relaciona cu salud, ta pertenece na e tareanan basico di Salubridad Hubenil.
Salubridad Hubenil ta dedica hopi atencion tambe na e desaroyo psicosocial di e hoben. Mester interveni mas trempan posibel; na momento cu e desaroyo di e mucha ta wordo menasa. E seccion di asuntonan psicosocial di Salubridad Hubenil ta orienta su mes riba e vigilancia, conservacion y promocion di desaroyo social-emocional sano di hobennan entre 0 pa 19 aña. Na 2001 Salubridad Hubenil a tuma dos ortopedagogo den servicio.
Otro desaroyonan positivo denter di Salubridad Hubenil ta cu recientemente a mehora e compilacion di dato procedente di investigacionnan anual haci na e scolnan. Tambe tin un programa di vacuna automatisa via cual ta registra tur vacuna administra door di Salubridad Hubenil, Wit Gele Kruis, of vacunanan administra otro caminda. Un otro desaroyo importante pa Salubridad Hubenil tawata na 2004 ora a introduci e saminacion preventivo di salud cerca muchanan den kleuterschool.
No obstante e desaroyonan moderno denter di Salubridad Hubenil, ta keda existi algun punto problematico.
Aumento di e cantidad di muchanan den sector di cuido cu ta bay scol, mas atencion pa muchanan cu problemanan psicosocial, e apelacion grandi cu e oficinanan di consulta pa baby ta haci riba e dokternan y un falta cronico na personal ta aumenta e peso di e trabou. Door di e falta di personal ainda no por cuminsa cu e cuido pa adolescente.
No ta menciona e tareanan actual di Salubridad Hubenil na un manera explicito den e decreto pa dokter di scol manera e programa di vacuna y e mantencion di rednan y coordinacion di cuido. Den e decreto nacional actual ta papia solamente di dokter di scol. Pues e legislacion riba diferente punto ta hopi bieu. E actividadnan denter di Salubridad Hubenil cu antes tawata den man di solamente di e dokter di scol y e nurse di scol, awendia ta wordo haci pa un team multi disciplinario.
E team ta consisti di 5 dokter di scol, 7 enfermera(o), 1 ortopedagogo, 1 psicologo pa atende asuntonan di salud, 1 terapista pa atende asuntonan di famia y relacion, 2 dietista y 1 trahado administrativo.
Logronan den e desaroyo historico di Salubridad Hubenil na Aruba
Cuido dental hubenil
Na 1983 a lanta e seccion di Cuido Dental pa Hubentud. E tarea principal di e seccion tawata pa promove e funcionamento optimal di boca y djente. E seccion tawata kier a logra esaki door di:
1. Dirigi e atencion di cada persona na e importancia di esaki;
2. Siña nan elimina e factornan y circunstancianan dañino;
3. Y mustra nan riba e posibilidad pa drecha algun parti di e djente cu a daña.
E seccion a cuminsa cu un campaña di informacion yama “ Buchi Coneu” y a introduci na tur scol basico e programa di spula boca cu fluor.
Na 1986 a haci un studio bou di 3120 mucha for di prome te cu tres klas di scol basico. For di e studio a resulta cu 33.46% di e muchanan tawata tin multiple caries den un estado avansa.
Cu asistencia tecnico di e ‘Pan American Health Organization’ (PAHO), e seccion Cuido Dental Hubenil a conduci un estudio durante e periodo di 1989-1990 titula “Studie Betreffende Orale Gezondheid Scholieren van Aruba”, (Estudio referente e salud oral di muchanan di scol na Aruba).
E meta di e estudio tawata pa determina e magnitud y influencia di e problema di caries cerca e muchanan di scol na Aruba y pa desaroya programanan y actividadnan dirigi na cuido y promocion di un boca saludabel di e mucha di scol.
E resultado di e studio a duna un indice di 2.9 DMFT ( Decayed, Missing, Filled Teeth). Pues djente daña, djente cu falta (ranca) y yena. Esaki kier men cu cerca cada mucha cu nan a samina, cada un tawata tin mas of menos 3 djente cu caries, ranca of cu tawata yena.
E siguiente paso despues di e investigacion tawata un tayer titula: “Educacion para la Salud Bucal” conhuntamente cu PAHO.
E tayer aki tawata destina pa representantenan di e directivanan di scol, Departamento di Enseñansa, cabesantenan di kleuterschool y di scolnan basico.
E meta di e tayer tawata pa trece mehoracion den e situacion actual di cuido dental bou di e muchanan di kleuter y scolnan basico door di introduci e tema “Salud Bucal” den e curiculo.
A base di e resultadonan di e investigacion menciona y e tayer, a instala un comision pa bini cu recomendacion pa promove higiena di boca cerca e muchanan di scol.
Un di e recomendacionan tawata pa lanta un grupo di trabou cu lo desaroya material pa les tocante cuido di djente.
A instala e grupo di trabou, “Djente” oficialmente na 1992-1993. E grupo tawata consisti di seis maestro di scol ( 3 di kleuter y 3 di scol basico), un coordinador cu ta duna guia y e dentista pa mucha di e seccion di Cuido Dental Hubenil como e consehero experto.
Na 2001 a presenta un pakete pa duna les, “Djente, lessen over mondgezondheid voor de eerste klas basisonderwijs”, via algun tayer duna na maestronan di prome klas y cabesantenan di scol basico.
Na 2001 JTZ ( Cuido Dental pa Hubentud) a cuminsa cu e proyecto “Bureau Voeding en Tandzorg” (Oficina di Nutricion y Cuido di Djente). JTZ conhuntamente cu WGK(Wit Gele Kruis) a desaroya e proyecto y e ta encera cu JTZ por yama e muchanan entre e edad di 1½ - 2 cu ta miembro di WGK pa un consulta. E mayornan/cuidadonan ta haya informacion cerca e dietista di WGK y informacion tocante cuido di djente y control di djente cerca e dokter di mucha di JTZ. Pa saneamento y control periodico di djente ta referi e muchanan na nan dentista.
E seccion tawata tin un higienista dental den servicio part-time di 1999 te cu 2006 kende tambe tawata fia na Stichting voor Verstandelijk Gehandicapten Aruba (SVG).
E tarea di e higienista tawata principalmente e cuido preventivo di e clientenan di SVG, entre otro coordina spulamento di boca cu fluor, organisa dianan pa skeiro djente, duna informacion na e guiadornan y mayornan, con pa evita malesa y pa haci limpiesa di djente. Tambe e tawata organisa regularmente e actividad informativo “Dia di Djente Contento”.
Durante 2003-2005 e seccion aki hunto cu Salubridad Hubenil y Departamento di Enseñansa a traha riba un proyecto piloto pa introduci na e scolnan di Aruba e programa “Escuelas Promotoras de Salud” di PAHO.
E ministronan di Enseñansa y di Salubridad Publico pa medio di un Disposicion Ministerial na final di 2010, a institui un grupo di trabou cu lo tin como tarea principal traha un plan di maneho strategico conforme e concepto di WHO/PAHO “De Gezonde School”. Den e grupo di trabou tin un representante di e seccion JTZ.
Pa basta aña e seccion JTZ tawata encarga cu e topico “Embaraso y Cuido di Djente” durante e cursonan di embaraso di WGK.
Banda di esey nan ta yuda organisa un dia dedica na un topico, lectura, anochi pa mayor y otro actividadnan escolar en conexion cu e topico di cuido di djente pa scolnan preparatorio y scolnan basico.


text:
Infidelidad ta un situacion dificil pa supera y pordona entre un pareha. E ta un acto hopi serio, debi cu e persona ey cu bo ta confia a viola e acuerdo sagrado cu boso tin cu otro.
Si bo ta pasando den un situacion unda bo pareha a bira infiel, ta masha normal pabo ta sinti frustra, y no ta facil pabo sali padilanti bek.
Den e mundo moderno y di tecnologia asina avanza ta bira asina facil pabo conoce otro persona, y esey logicamente por aumenta e posibilidad cu un acto di infidelidad por pasa entre un pareha.
E por ta cu un persona ta crea feelings pa un otro persona cu no ta su pareha via diferente App.
E por ta Social Media, pero en general tur cos cu tin te maken cu Internet, voorbeld emails y online chats.
Tin persona lo bisa cu esaki no ta un acto di infidelidad, usando e pretexto cu no tin asercamento fisico.
Locual hopi hende no ta realisa ta cu e mundo digital tambe ta hopi real, y cu comportacion di hende tambe ta real.
E secreto entre pareha, manera messagenan cu contenido sexual (sea den texto, pics of videonan) cu otro persona, flirting, online dating ta wordo considera como actonan infiel.
Tur e gañamento y scondemento ta implica un acto di traicion di e confiansa mutuo, momento cu bo ta establece un union romantico. Esaki ta wordo considera infidelidad.
CINCO STAP CON PA ABO SUPERA INFIDELIDAD
Acepta locual a pasa
E pio cos cu bo por haci ora bo pareha a ser bo infiel, ta pretende di evita e situacion, door di nenga e dolor y haci manera nada un pasa. Pesey ta importante acepta loke a pasa, aunke con duro e ta, y tambe tur e dolor y emocionnan cu e ta trece cu ne.
EXPRESA BO FEELING NAN
Te necesario bo uit bo mes totalmente y no wanta nada paden. Papia di loke bo ta sinti, si bo mester yora dal bay haci’e, si bo mester grita mesun un cos haci’e. Scirbi locual bo ta sinti, no worry con bo haci’e.
Importante ta pabo haci’e !
TUMA BO TEMPO
Tuma bo tempo, ta e cos mas miho pabo haci prome bo tuma cualkier desicion, di sea bo ta keda of bo ta termina e relacion.
Bo lo puntra, pakiko tuma tempo si e la “pone cacho”( criyoyamente bisa) pami. E ta mas pabo reflexiona di locual a sosode pabo por desahoga bo mes. Di e manera ey bo ta biba bo propio proceso di acepta locual a pasa y finalmente cu tur claridad tuma un desicion di loke abo ta kere ta miho pabo.
TUMA UN DESICION
Despues di a tuma bo tempo, mas cu claro e perspectiva cu tawata tin relaciona cu infidelidad a haya un cambio. Pues a bira ora pabo enfrenta e situacion y no avoid e.
Cualkier desicion cu bo a tuma, gewoon bisa bo pareha.
Siña pordona, e ta zona duro mi sa
Finalmente, sea ba dicidi di sigui of cab e relacion, ta importante pa siña pordona e persona(bo pareha). Pakiko?, paso e pordon ey lo bay alivia bo mesun ser.
Therapie di pareha pa supera infidelidad, hopi importante
Den e caso cu bo a sinti cu bo no kier perde bo matrimonio y bo a pordona pero toch bo ta sinti cu bo so no por, ta recomendabel pa boso dos bay e therapie hunto cerca un profesional (Love Coach)
E sesionnan di terapia por bay individual of cu bo pareha.
Obhetivo di e therapie ta pa manage e emocionnan provoca door di e infidelidad y tackle raiz di otro problemanan posiblemente ya existente y poco poco soluciona esakinan.


text:
WILLEMSTAD – Resientemente SEDA a selebrá su 35 aña di eksistensia, i esei ta motibu pa para ketu na su impakto riba formashon di hende muhé i su famia. Según Meyrtha Leetz – Cijntje, presidente di SEDA fo’i 2007, e fundashon su derecho di eksistensia ta mas valido ku nunka. Pero e perla di SEDA su logro ta Techo Future School ku a kuminsá na 2013, kual ta un kurso pa ‘dropouts’ di skol sekundario, entre 16 pa 24 aña.
SEDA a keda funda na 1980 komo un sentro ku mester trata tur loke ta nesesidat, guia i formashon di hende muhé. Primeramente SEDA ta duna asistensia sosial, pero tambe tin e proyekto ‘Un Man Ta Laba Otro’, unda por duna material segunda mano, kual ta keda partí bou esun ku tin mester. Tambe e fundashon ta manehá e lokalidatnan Rosa di SEDA i Siglo 21.
Na 2009, SEDA a lansa un kurso pa hende hòmber yama KRA (Konekshon Real ku Alma), komo partí di su kursonan pa formashon, kual Pader Paulina [teólogo], Nelson Campbell [psikólogo] i Meyrtha Leetz-Cijntje [orto pedagogo] mes a desaroyá i alabes ta fungi komo instruktor. Tambe SEDA ta duna varios kurso pa hóben i mama soltero, titula ‘Ken Mi Ta’ i ‘Flor di Hubentut’, un tayer ku ta kuminsá na yanüari 2016, i unda a prepara binti hende ta fungi komo guia di sírkulonan restaurativo.
Techo Future School
Techno Future ta fungi komo un konekshon pa e hóben rehabilita bèk den skolnan avansá. “Hopi hóben ku ta ‘dropout’ no tin un kaminda pa bai i sea ‘Reclassering’, e skol of otro instansia ta yama pa inskribí e hóben”, Leetz – Cijntje a splika. Despues e mayor ta bini pa inskribí i e hóben ta bin hasi un entrevista rigoroso pa determina ki direkshon edukashon e hóben mester bai. 10 pa 18 mucha pa aña ta kuminsá e trayekto preparatorio di tres luna i mei, unda nan ta haña entrenamentu formativo, hopi biaha den un sírkulo restruktivo.
Despues ta sigui kuater luna unda un grupo mas chikitu ta traha na e tayer. Aki ta enfoká riba praktiká unda nan ta siña domina e sinku disiplina di karpinteria, palu, awa, material plástiko i metal. “Si bo manda nan un skol téchniko sin e guia sosial i sikológiko, nan lo frakasá na kaminda”, Leetz- Cijntje a splika. Si e hóben no kièr bira ‘handyman’, SEDA ta kana tur posibel kaminda pa yuda e hóben yega nan un alternativa edukashonal avansá.
Mayornan tambe ta haña entrenamentu pa kon nan tin di guia nan yu. “Tur delaster djasabra di luna nos ta bini huntu pa entrenamentu pa siña tur etapa di desaroyo di nan yu”, Leetz – Cijntje a splika. Según Leetz – Cijntje, na Feffik so kaba tin entre 8 pa 21 alumno ku a matrikulá na e instituto.
Asina Ret Karibense a kòmbersá ku èks alumno di Techno Future School, Grayen Damascus di 18 aña di edat, aktualmente studiante na Feffik komo lasdó prinsipal. Damascus a bini den kontakto ku Techno Future via di DOS, pasobra e no tabatin e mihó komportashon na skol. E hóben ta atmití ku anteriormente e no tabatin muchu smak di siña i ta preferá pa traha ku su man. Según Damascus, tin mas aserkamentu na e dosentenan na Techno Future, i nan ta yuda bo i splika bo riba e manera di mas fásil pa bo komprondé. “Nan tin pasenshi i e interes tei pa siña bo kon pa kapta e materia”, ela konkluí.
Kaminda korekto
Damascus ta splika ku ora ela yega na Techno Future School ela haña un klaridat. “Si bo ke, Techno Future por pone bo riba e kaminda korekto. Ora mi kaba Feffik mi ke bai studia na Merka komo lasdó di bou awa”, ela konkluí.
Outor Deya Mensche


text:
ORANJESTAD – For di comienso di Gabinete Mike Eman I a cuminsa sondea e posibilidad y despues traha riba establecimento di un prestigioso scol di arte y diseño na Aruba, manera Rietveld Academie. Den continente Americano tin hopi interes pa tipo di estudionan aki, pero hopi biaha e distancia entre e continentenan ta hunga un rol grandi. Cu un academia prestigioso y respeta rond mundo ta establece su mes na Aruba ta trece cu ne un cooperacion win-win, tanto pa e scol, cu ta expande su mes, pero tambe pa Aruba, cu ta bira un hub pa e scol aki, perfectamente situa entre Europa y continente Americano. Leynan y exigencianan halto di Aruba, cu ta practicamente e mesunnan cu tin na Hulanda, ta percura pa e integridad y e nomber di e instituto.
Prome Minister Mike Eman, cu ta un di e motornan tras di e iniciativa aki, tabata presente fin di siman pasa na e tereno net dilanti di unda Rietveld Academie ta situa den Wilhelminastraat. Sr. Eman tabata eynan relaciona cu cuminsamento di e trabounan pa crea un parke publico net dilanti di e academia. “Nos ta hopi contento pa e prome paso di Rietveld Academie su cooperacion cu Aruba a wordo inicia awe hunto cu e prome studiantenan y tambe hunto cu Minister Plasterk di Hulanda cu ta e Minsiter encarga cu asutonan di Reino di Hulanda,” Prome Minister Eman a splica, “ta importante pa e Minister di Relacionnan den Reino experiencia e oportunidadnan cu e tipo di cooperacion, manera Aruba como un centro importante pa un Hub, pa locual ta trata institutonan di Europa y di Hulanda y cu esaki por funciona.”
Un gran cantidad di studiante na Aruba, pero tambe studiantenan internacional kier forma parti di un instituto manera Rietveld. Esaki ta pa motibo cu nan no tin nodo di bay te Hulanda y na Aruba mes nan por haci tur e preparacionnan pa nan por drenta den e academia. “Nos ta mira cu esaki ta desemboca tambe den Rietveld Academie completo na Aruba y cu esey Aruba ta haya un instituto mas for di e diferente institutonan for di Reino cu nos tin hopi interes pa establece nan mes Aruba,” Sr. Eman a splica y a enfatisa cu esaki ta, “haci realidad e funcion di Gateway y Hub cu Aruba ta asina interesa den dje.”
Sr. Eman a bisa tambe cu personalmente, pero tambe na nomber di henter Gabinete Mike Eman, “nos ta hopi contento cu e propietario di e edificio a dicidi di agrega na e edificio aki un parke pa e studiantenan por bay busca mas inspiracion, recrea y haci nan trabou den aire liber.”
E parke cu a wordo diseña pa un arkitecto renombra cu a duna hopi contexto tambe di Rietveld, di arte, di cultura, di libertad di arte den e diseño y den e arkitectura di e parke. E parke, agrega na e instituto cu tin aki y su dilanti un parke ta duna muestra di un instituto cu a cuminsa cu un infrastructura completo y creativo. E instituto sigur tin un bon futuro na Aruba y pa Aruba.


text:
Themes List
Layout
Features
Subject
Twenty Twenty
Nos tema standart pa 2020 ta diseñá pa probechá di e fleksibilidat di e editor di blòk. Organisashonnan i kompanianan por usa e blòknan di grupo i kolòm pa krea páginanan inisial ku un gran kantidat di diseño di página. E kolòm di kontenido sentralisá i tipografia kalibrá tambe ta hopi bon pa blògnan tradishonal. Estilonan di editor ta dunabo un bon idea di kon bo kontenido lo ta, asta promé ku bo publiká. Bo por kambia e kolónan di trasfondo den Modifikadó i asina duna bo sitio un toke personal. Ta kalkulá e kolónan di tur elemento di bo sitio outomátikamente basá riba e kolónan ku bo skohe. Asina ta sòru pa kontrast skèrpi i aksesibel pa esnan ku bishitá e sitio.
No themes found. Try a different search.


text:
Den e ultimo siman prome cu e “Christmas break” den futbol Division Honor, e prome wega tabata entre SV Britannia, ekipo cu no mucho tempo pasa tabata lidera e tabla di clasificacion, pero, cu recientemente a perde nan “mojo” pa di pronto drenta den un racha perdedo. SV RCA “en cambio” ta den un mihof orma despues di a cuminsa e campeonato un poco “slow” pero no necesariamente negativo, pero hecho ta cu nan tabata consistentemente den mita di tabla. Cosnan a cambia hopi desde e victoria improbable cu a kibra e invicto di Dakota algun siman pasa. Prome cu e wega aki RCA tabata den di cinco luga y Britannia den di tres luga den e clasificacion.
RCA a cuminsa e partido dicidi na busca e gol pa habri marcacion, Britannia a responde di biaha y tambe a tira dilanti, RCA hayando e apertura necesario pa hasi contra-golpi a sa di yega den manera peligroso na minuut 13 caba, y den un tiro liber cerca di area penal, e bala ta dal den tubo y cu bon intervencion di portero Carlos Geerman di Britannia, e wega ta keda 0-0, di momento.
Mas atakenan ta sigui pa RCA, Frederick Gomez na minuut 17 cu bon yegada, lagando atras tres defensa di e Pumanan pa net na ultimo chip e bala cu a sali net na banda. Pa minuut 20 RCA tabata dominando bala y cancha. Frustracion a mane drenta den seno di Britannia pa minuut 21 unda tabatin dos carchi geel otorga na e oncena di Piedra Plat. Pa minuut 27 p’adilanti e wega tabata hopi duro, hasta bruto, hasta violento.
Britannia toch tabatin un paar di momentonan special, mane e yegada orchestra pa Luis Estrada cu dos otro companjero na minuut 30, toch envano paso e gol no a drenta. E wega bruto a sigui tambe, culminando den un carchi cora pa Carl Geerman di Britannia despues di incidente violento.
RCA cu varios intento probechando e bentaha numerico riba veld, no a logra concretisa te ora cu referee Daisy Christiaans a pita pa halftime, empate na cero.
Den e di dos mita cu Britannia hungando cu dies homber, toch nan a tira dilanti buscando un gol di sorpresa den momentonan “flat” den e wega di ambos ekipo. For di minuut 54 RCA a cuminsa ‘press riba e pedal’ y tuma e motin di e wega aki, Jean Luc Bergen siendo nan lider di orchesta, toch despues di varios intento, e gol no a yega ainda. Na minuut 60 for di un tiro di skina, RCA ta haya un bala cu ta lora den area penal di e Pumanan unda Frederick Gomez ta anota e gol di bai ariba pa e club di Solito, Gomez su di 8 gol di e campeonato pa tuma liderato riba tabla di goleador, RCA 1 Britannia 0.
Despues di mas incidente di wega bruto RCA ta anota atrobe pa aumenta bentaha na minuut 65, un joya di gol di distancia net na rand di area penal, un tiro cu “comba” di Bergen, cu a hasi un “media vuelta” pa hasi e tiro, su specialidad sin duda. RCA 2 Britannia 0.
RCA tabata sigui busca mas gol, “ora e planchi ta cayente” probecha! un poco minuut despues na minuut 72, ta turno pa Jean Pierre Fingal pa pone su marca riba e wega aki, anotando pa hasi e wega 3-0 pa RCA, tres gol den 11 minuut pa e Tricolornan!
RCA ta sigui insisti buscando mas gol ainda cu dominio di bala, pero envano. Britannia asina mes tambe ta busca y ta haya un paar di chens chikito pa corta bentaha pero portero Raizel Jansen cu otro wega solido a frustra e Pumanan pa sigura su “clean sheet” den e wega aki.
Pa ora cu e pitaso final a yega pa RCA a sigura tur tres punto den e wega clave aki, un wega pa e tercer luga di Division Honor pa termina e prome rond di competencia. Asina ta cRCA t’awo den posicion tres cu 17 punto, Britannia ta baha pa e di cuarto posicion cu 15 punto. Nos “man of the match” ta Jean Luc Bergen, e medio campista di RCA.


text:
E problema ta kuminsá ku bo no por lesa e nòmbernan di e tur e ingredientenan, i te na ora ku bo por lesa e nòmbernan, bo NO sa kiko e ke men i ki efekto e ingrediente tin riba e kurpa humano (i animal).
P’esei e kurso ‘Lesa i komprondé etikèt ta hopi importante pa tur hende. NO ta importante bo estudio ku bo a sigui kaba, bo profeshon, edat, sekso, religion òf kultura. Kontal ku bo ke biba un bida mas konsiente i bo ke disfrutá di bo kurpa.
Den e kurso bo ta siña:
- Kiko tin pará riba e etikèt i kiko e ta nifiká?
- Kiko ta nifiká E-number
- Kiko e ingredientenan ta i kiko ta e E-number?
- Kiko ta e efekto riba e kurpa humano (i animal)?
- Kon por remplasá òf evitá e ingrediente?
- Kiko ta nifiká e number riba fruta i berdura?
- Nifikashon di e fecha riba e produkto
- Anunsionan inkorekto i falsu riba etikèt
- Kantidat di vèt, suku, salu, kaloria, proteina, karbohidrato
- Kiko tur e abreviashonnan manera GMO, BPA, HFCS, ADA, i hopi mas
- Kiko ke men ‘allergenen’, gluten, servings, trans fat, i hopi mas
Inskribí aki
5,736 Bia mirá, 2 Bia mirá awe


text: KRALENDIJK – Djabièrnè tras di lomba Kriabon a organisá e último marshe pa aña 2019. E aktividat tabata den un ambiente di Pasku ku a karga e nòmber “Marshe di Pasku”. Durante e anochi tabatin diferente tènt ku ta bende kuminda i kos di bebe, entre otro bibida natural traha di yerba. Diferente persona tabata bende mata e anochi. Relashoná ku temporada di fin di aña no a falta pan ku ham di Pasku, bolo i mas. Algun tènt tabata presente ku produkto traha na man, spesialmente artíkulo pa temporada di Pasku i hasi regalo. Grupo Gaitas Los Cañoneros i Grupo ESO a toka e anochi. Potrèt ta ilustrá e parti di komienso di e aktividat.


text:
Pabien na Sra. Junary de Windt –Faneyt ganador di outo #134: Ganador #135 di Carnaval Casino su ‘Win A Car’ por skohe su mes outo!
Pabien na Sra. Junary de Windt –Faneyt ganador di outo #134: Ganador #135 di Carnaval Casino su ‘Win A Car’ por skohe su mes outo!
WILLEMSTAD/ AUG 2017– Carnaval Casino definitivamente ta é casino ku Kòrsou stima. Siman pasá a regalá 2 outo den 1 siman i e mesun djasabra ganador di outo #134 por a skohe su outo! E skohementu di outo a bai a kompañá ku un live stream riba e página di facebook di Carnaval Casino ku a únikamente añadí na e suspenso. Hopi tabata pendiente pa sá kua outo sra. Junary de Windt –Faneyt lo a skohe. Debí na asina tantu reakshon, Carnaval Casino ta bolbe duna un oportunidat pa e próksimo ganador skohe su mes outo. Esaki ta nifiká ku ganador #135 por skohe entre Cerato, Nissan òf Sportage. Na momentu ku e alarma di ‘Win a Car’ zona, ehekutivonan di Carnaval Casino lo aserká e ganador ku 3 maleta -den kada maleta tin un modelo di outo. No lubidá riba Carnaval Casino su kampaña ‘Spin & Win’ den kual ta regalando hopi premio tur siman, ku sorteo tur djasabra 9’or, 10’or i 11’or di anochi. Carnaval Casino ta felisitá sra. Junary de Windt –Faneyt ku su KIA Sportage nobo. Masha Pabien!
Riba fotonan athuntu por haña un impreshon di djamars mainta ora ku sra. Junary de Windt –Faneyt a risibí yabinan di su KIA Sportage ! Masha Pabien. Dibertí, pero semper responsabel!


text:
Hulp Bestuurskantoor San Nicolas TA REFUTA RUMORNAN FALSO DI COVID-19
Hulp Bestuurskantoor San Nicolas
TA REFUTA RUMORNAN FALSO DI COVID-19
Ayera den oranan laat di anochi dia 18 di maart 2020 un rumor infunda a cuminsa circula via Whatsapp, na unda ta alega cu tin contagio di Corona Virus na Hulp Bestuurskantoor San Nicolas y ta informa cu e edificio ta contagia. Hulp Bestuurskantoor San Nicolaas ta lamenta y refuta esaki completamente.
Hulp Bestuurskantoor San Nicolaas a ser drecha den transcurso di siman pasa y e dialuna cu a pasa a desinfecta e edificio. Y asina e luga a ser poni den bon estado di trabao.
A pone un sIstema di rotacion den e empleadonan pa evita aglomeracion y a baha e cantidad di cliente den e edificio.
Hulp Bestuurskantoor San Nicolas ta sigui e protocol estableci pa Gobierno di Aruba y pro-activamente a tuma pasonan preventivo, manera manda personanan di risico halto cas pa keda den cuarentena. Y esaki a sosode tambe cu un empleado cu a bishita un praktijk di dokter.
Nos prioridad como Hulp Bestuurskantoor ta tene e higiena y sIguridad di nos empleadonan y di nos clientenan na prome luga.
Alaves ta lamenta e alegacionnan falso cu ta circulando. Esakinan ta genera panico, miedo y desconfiansa inecesario entre e coleganan y e contribuyentenan.
Por ultimo ta haci un suplica na comunidad di Aruba pa practica recomendacion di prevencion di Coronavirus COVID-19.


text:
Palabra ta difísil despues di e asesinatonan ku a tuma lugá ayera na Kòrsou. Mi ta manda kondolensia pa famia i amigunan di e defuntunan. Mi tin hopi doló. Ta normal ku ta puntra unda nos ta bai i ta fásil pa tira falta riba e ‘otro’ sin kuestioná kiko nos a hasi o keda sin hasi ku a hiba nos aki. E kantidat ridíkulamente haltu di asesinato no ta djis un asuntu di violensia di gèng. Sea ku e asesesinatonan di ayera resultá di ta relatá ku gèng òf no, laga nos realisá ku ta un problema ku mester prekupá nos tur komo Yu di Kòrsou. E asesinatonan aki ta kousa un ambiente di miedu ku ta afektá hinter nos komunidat. E ta menasá progreso i tur avanse ku nos a konosé komo pueblo. E ta komprometé e kosnan ku ta hasi Kòrsou un perla den laman i ku ta pone nos bisa ku nos ta oruyoso di ta Yu di Kòrsou. No ta un kuestion di ‘nan ku nan’ pero un asuntu di nos tur. E no ta un problema ku Gobièrnu o un minister di Hustisia so por solushoná. Pa kolmo no ta eksistí un solushon di awe pa mayan.
Ta opvio ku nos mester invertí mas den kuerpo polisial, ekipo, teknologia ‘state-of-the art’ i hende pa ekipá esaki. Mester un protokòl pa pone tur aktor den e kadena hudisial traha i interkambiá inteligensia ku otro. Tin muchu divishon den i entre e diferente aktornan. Posiblemente un ‘team openbare veiligheid’. E kantidat di arma ku ta drenta nos pais mester ta un prioridat. Tampoko por laga e porta ku ta keda drei permitiendo e mesun hendenan drenta prison, sali, bolbe drenta, keda habrí.
Represhon ta importante, pero p’ami e aspekto prinsipal pa restablesé seguridat ta pa duna tur nos yunan speransa i akseso igual na oportunidat pa hiba un bida desente i kontentu. Nos mester krea un komunidat den kua tur hende por sinti ku nan potensial komo individuo i grupo ta alkansabel i ku esaki no ta un soño ku solamente un man yen di hende por realisá.
Nos mester di mas hende ku ta modelo pa nos komunidat. Polítikonan mester realisá ku banda di maneho i ser Parlamentario nan tin un deber ku nos hendenan pa tin un komportashon ku ta inspirá i no un di dekadensia. Religiosonan mester realisá ku si nan mes, hopi biaha ku inpunidat, ta faya ku lei, moral i nan vokashon, nan no por ta un ‘role model’ pa nos komunidat. I meskos ta konta pa nos organisashonnan di deporte, rekreo i soshal kaminda definitamente nos por hasi kosnan mihó. Laga nos ta sinsero i atmití ku nos a krea un isla di ‘nan’ i ‘nos’. Ta p’esei hopi hende den e kasonan di asesinato manera nos a konosé ta papia di ‘nan ku nan’. Mi sa, mi a tende un lider polítiko bisa meskos despues di e dòbel asesinato na Hato. Nos mester traha riba un komunidat di inklushon kaminda nos ta sòru ku no pasombra nos yunan ta bai tal skol, ta biba den tal bario, tin tal tipo di kabei, ta papia tal idioma, tin tal preferensia seksual o ta di tal religion o kredo, nan no ta konta. For di 1954 nos no a hasi sufisiente pa krea un bon sistema di edukashon, programanan soshal, un ekonomia ku ta krese i krea kupo di trabou. Pues laga nos no hunga wega polítiko ku e tragedia aki. I nos komo mayor tin un enorme tarea nos dilanti. Nos ta e piesa sentral. Nos mester ta e ‘role model’ prinsipal pa nos yunan ku nos komportashon i pa krea speransa serka nan. Nos komo mayor mester wak nos mes den spil i koregí nos komportashon. Laga nos hasi’é pa nan. Pa nan futuro. Pa nos pais.


text:
- Formulario yena (tres ehemplar);
- Si ta trata di un persona huridico (Fundacion, NV of BV) mester entrega un prueba di inscripcion den e registro mercantil di Camara di Comercio.
Inscripcion di un marca
Descripcion
Aunke cu na Aruba bo ta haya derecho riba un marca door di uz’e pa di prome biaha na Aruba, toch ta recomendabel pa registra bo marca. Bo por pidi Oficina di Propiedad Intelectual na tur momento pa registra bo marca.Ta posibel pa registra un nomber, palabra, dibuho of logo (of un combinacion di esaki), pero tambe por laga registra forma di producto.
Unda pa pidi'e? / Mas informacion na
Bo por registra bo marca pa medio di formulario. E formularionan (den set di tres) pa haci peticion ta disponibel na Oficina di Propiedad Intelectual, of por download nan (Formulier 1ste indiening waren- of dienstmerk)
- Yena cada formulario na un manera identico y segun e instruccion;
- Si e marca ta consisti di solamente palabra of cifra, yena esaki (cu letter mayusculo) den e seccion destina pa esaki;
- Si e marca ta consisti di marca of cifra den scritura special of combina cu un imagen, of solamente un imagen, tin cu plak esaki den e seccion indica; Tene cuenta si cu e imagen cu ta bay plak, no por ta mas grandi cu 9x9cm, ademas di e tres imagennan geplak riba e formulario, den caso cu e marca ta na color mester entrega tambe, tres extra riba un vel di papel no mas grandi cu un papel tamaño A-4, y si e ta na blanco y preto e ora ey mester entrega dos extra riba un papel A4 (Si ta desea un miho calidad riba e muestra di Prueba di Registracion, por entrega un diseño digital cu un resolucion mas halto).
- Si ta yena e formulario den forma digital riba e formulario cu a download for di e website, por pone e imagen (potret) mesora riba e formulario. Tur instruccion ta poni riba e formulario aki;
- Indica e clase (categoria) den cua bo ta desea proteccion (un copia di e lista di e clasenan ta obtenibel a cambio di pago of por consulta esaki riba e website);
- Tin cu yena e producto of servicio pa cua bo ta pidi proteccion.
Si ta desea por duna e colornan mas importante pa cua ta desea proteccion (maximo cinco color basico).
Kico mi tin di hiba cu mi?
Cuanto e ta costa?
Si for di resultado di e investigacion ta resulta cu e marca ta bin na remarca pa inscripcion, Oficina di Propiedad Intelectual lo informa bo por escrito, cu mester paga e siguiente sumanan (takse):
Despues cu Oficina di Propiedad Intelectual tuma e peticion pa marca den tratamento, bou ningun circunstancia ta entrega placa bek.
Cuanto tempo ta dura pa hay'e?
Si Oficina di Propiedad Intelectual tin obhecion contra inscripcion di un marca, e persona cu derecho riba e marca concerni mester cancela e marca aki prome. Despues di procesa esaki Oficina di Propiedad Intelectual por entrega un prueba di inscripcion. Si a constata cu no tin obhecion, ta entrega e prueba di inscripcion (segun e ley di marca), denter di un luna despues di ricibi e peticion y e suma total di inscripcion (indieningstaxe) Awg. 275,- pa tres clase (maximo). Si tin cu inscribi den mas cu tres clase mester paga Awg. 35,- pa cada clase extra.


text:
Tokante Plenchi di Trabou
Koperashon di OLB i SZW
Entidat Públiko i gobièrnu sentral ta traha huntu den Plenchi di Trabou. Mediashon laboral ta un tarea di e isla (OLB) i dunamentu di ònderstant i pèrmit di trabou ta un tarea di gobièrnu sentral (unidat SZW di RCN). Entidat Públiko i gobièrnu sentral ta traha estrecho huntu den Plenchi di Trabou. Asina por yuda buskadó i i dunadó di trabou mihó i ta fortifiká e situashon sosioekonómiko di Boneiru.
Nos metanan
Pa fortifiká ekonomia lokal i amplia abilidat pa yuda propio kurpa, Plenchi di Trabou kier realisá e siguiente metanan:
- Máksimo oportunidat pa habitantenan di Boneiru haña trabou i pasa pa trabounan mihó pagá.
- Servisio integral optimal na dunadó- di trabou i empresarionan prinsipiante.
Bo ta buskando trabou?
Plenchi di Trabou ta yuda habitantenan di Boneiru haña trabou. Esaki ta oumentá e seguridat di eksistensia i e kapasidat pa para riba propio pia. Punto di salida ta trabou, pero kaminda esaki no ta posibel, Plenchi di Trabou por duna informashon tambe tokante (re)kapasitashon, ‘coaching’ òf ònderstant. Wak aki pa tur vakatura òf yena aki bo datonan pa un kombersashon di ‘intake’.


text:
KRALENDIJK — Ultimamente tin diferente doñonan di boto ta reklamando e echo ku e slipway banda di marriot ta baiendo atras dia pa dia i ta pidiendo yudansa basta ratu kaba di gobièrnu. Ta asina ku dibaina tin slipway den bon estado aki na Boneiru i esaki ta baiendo atras mirando ku tin diferente auto ta keda pega dor ku e tera ta muha untiki i kasi e outo tin ku baha den awa pa logra ranka e boto nan pa saka afo. Esaki ta un peliger mirando ku si algu bai robes, anto e ora ei definitivamente notin niun otro slipway kaminda nan por saka i baha boto seif. Tin diferente otro slipway den area di playa pero nan ta muchu stijl i ta peligroso pa hasi uso di esaki nan, mirando ku un fayo chiki e outo por bai resulta den laman huntu ku e boto su tras. Doñonan di boto ta pidi pa tuma konsiderashon pa inverti untiki den e slipway aki, mirando ku no tin otro slipway bon na Boneiru. Diferente persona a manda reklamo aden i pa drecha e slipway pero niun kontesta te awe. Tambe a kompronde di un doño di boto ku 3 biaha ela bora su tire di trailer na e slipway aki mirando ku tin un baranka net den laman ku bo no por mira bon i esaki a kousa daño varios biaha na su trailer.
FUENTE: LIVE 99 FM


text:
KRALENDIJK – Skolnan na Boneiru ta será pa pa evitá kontaminashon di COVID-19. Alumnonan di eksámen final p’esei ta haña lès digitalmente via internet, ma no tur hende tin un bon konekshon òf un laptop pa por partisipá ful.
E alumnonan di eksámen final na Boneiru ainda mester hasi eksámen oral i entregá algun asignashon. Nan por bai skol si p’esaki, pero den grupo di dies persona i partí den vários lokal. Tur e otronan ta haña lès digitalmente via internet.
Ta kalkulá ku tin kuarenta pa setenta famia ku na kas no tin e medionan adekuá pa por envolví nan yunan den lès. Pa nan ta pone un laptop di fia disponibel.
“Mirando e paramentu di tráfiko aéreo esaki no ta asina fásil”, e direktor di Scholengemeenschap Bonaire SGB Frans van Efferink ta suspirá. “Nos ta spera di por suministrá e alumnonan aki promé ku e vakashon di resurekshon.”
Duna famia laptop
Pa no perhudiká e alumnonan aki durante di e fase di introdukshon di e dunamentu di lès online e skol no tin nodi di registrá ousensia. Tampoko no ta trata materia di kua lo tèst nan. “Ta solamente un manera pa tene nan konosementu na nivel te dia skolnan por habri atrobe.”
Despues di fakansi grandi e skol ke kuminsá ku un proyekto pilot den kua e alumnonan lo haña un laptop of tablet bai kas kuné.
Èksamen final
Pa e alumnonan di èksamen final e temporada binidero ta ku suspenso ainda. Ounke un kantidat grandi di nan ya kaba por balorá nan chèns di slag bon kaba, otro mester warda e ‘areglo di slag òf zak’ for di Hulanda ainda.
Pa motibu di e vírùs corona e sifra di èksamen di skol (SE) a bira determinante pa slag òf laga. Pa esun esaki ta mas bentahoso ku pa e otro. “Den e app di grupo tur hende a selebrá ku nan a slag. Mésora tambe e sintimentu tabata straño, un hóben di VMBO ta bisa. Su kompañero di den klas tambe ta bon pará. “Mi sa ku kon ku bai bini mi ta slag.”
Tenshon
Tin alumno di èksamen final ku no ta sigur ainda, Gandy Mauricio ta konta. E tin diessinku aña ku e ta mèntòr di alumno di èksamen i dosente konstrukshon, kas i interior na VMBO. “Tin di nan tabata spera di drecha nan sifra ku e èksamen sentral, nan tin miedu ku nan mester hasi e aña di nobo.”
Na un distansha ta prepará nan pa un eventual re- eksaminashon. Esaki ta sosodé via Microsoft Teams. E dosentenan mester a kustumá. “Den klas bo ta mira na e emoshonnan di e alumnonan si nan a komprondé bo splikashon. Na distansha esaki no ta meskos”, Mauricio ta konta.
Den e kasonan eksepshonal aki e mèntòr ta haña duna lès online ta kumbiní pero no ideal. “Tin bia bo ta hañá bo ku un konekshon malu. Tambe delantá bo mester informá nan bon pa nan no lubidá.”
Pa e sobrá klasnan tambe ta regla enseñansa di distansha. Asta gymnasia ta sigui. Direktor di skol Frans van Efferink ta pensa ku esaki por bin kousa un renobashon den enseñansa. “Den futuro mi por imaginá mi un situashon kaminda nos lo kombiná e momentonan di kontakto na skol mas tantu ku materia di lès digital.
Fiesta final
Ainda no ta sigur kon e fiesta final pa e alumnonan ku a slag lo bira. Normalmente esaki ta sosodé na yüli. “Un fiesta final ku un DJ òf un banda. Mi no tin un idea kon esaki lo bai awor” mentor Mauricio ta bisa.
Direktor di skol Efferink tampoko no por por bisa ku siguridat. “Ta posibel masha bon ku nan mester bin buska nan diploma den grupo chikí.”


text:
WILLEMSTAD – E di dos edishon di e proyekto djadumingu último ‘Yuda bo Ruman’ di Sentro pa Inovashon i Guia Edukashonal (SIGE) a bira un éksito grandi. Mas ku 600 mucha a risibí artíkulo grátis pa skol. SIGE a risibí hopi yudansa di persona i instansha lokal pero tambe for di Hulanda.
Dulce Koopman tabata presente na ofisina di Groot Davelaar, kaminda entrega dje artíkulonan a tuma lugá i el a traha e siguiente reportahe:
Un reportahe di Dulce koopman
Na promé bista no por evaluá si un famia enberdat no tin sufisiente plaka pa kumpra artíkulonan di skol pa e muchanan. Ta p’esei SIGE a hasi un apelashon na konsenshi di kada hende, pa akudí solamente si di bèrdat nan tin mester di yudansa.
Nesesidat grandi
E mayornan mes ta hopi kontentu ku e proyekto aki, ku nan ta konsiderá un sosten finansiero importante. “El a demostrá ku tin un nesesidat grandi pa yuda famianan ku no ta disponé di sufisiente medio finansiero pa kumpra artíkulo pa nan yunan regresá skol despues di fakansi”. Asina un mayor a komentá. SIGE di su banda ta spera ku e por kontinuá ku e proyekto aki den futuro.


text:
KRALENDIJK – Djaweps 30 di aprel manera kustumbrá, ta e dia ku ta selebrá dia di Rincon. 2020 tabata planiá pa organisá e selebrashon di dia di Rincon un dia ofisialmente liber pe e selebrashon. Debí na e krísis di ‘corona virus’, no por a organisá e fiesta riba e dia. A kanselá tur aktividat debí na e pandemia di e vírùs. Selebrashon di Santu Sakrifisio di misa a tuma lugá riba e dia parti mainta pa 9’or, na parokia San Luis Beltran na Rincon. Misa tabata afisiá pa pader Ivan Dario Perez Gomez. Un kantidat limitá di hende por tabata presente i otronan por a sigui e Santa Eukaristia pa medio di televishon i ‘Facebook’.
E parti final di e selebrashon a bendishoná bandera di Rincon i a dirigí palabra Francisco ‘Bubuchi’ Janga i diputado James Kroon.
Francisco ‘Bubuchi’ Janga durante su spich den misa a menshoná ku ‘Dia di Rincon’, 30 di aprel 2020 a habri tristu. E presidente di FUDECO, e organisashon ku ta organisá ‘Dia di Rincon’ a bisa: “Tata permití pa mi dirigí algun palabra pa komunidat di Rincon, mi pueblo stimá. Momentu mi a spièrta mainta i habri wowo, un tristesa a drentami. Na mes un momentu un kos a papia den mi: Dikon bo ta tristu? 31 aña bo a hasi e fiesta i awor ta un simpel dia ku bo no por organisá e fiesta, i bo ta tristu? Felisidat ta ami ta dunabo i dia bo ta deseá esei, pidimi i lo bo hañ’é.
No laga awe pa nos ta un dia tristu. Kada persona ku nos topa, wak e ku un sonrisa riba bo kara. Dios a duna nos oportunidat pa mira e dia di awe, ‘Dia di Rincon’. Nos tin ku sinta huntu i ta den bon union ku otro. Ban demostrá mundu e union ku nos tin, i ta ehèmpel pa otronan. Ban demostrá ku nos ta ruman i kada un kuida otro. Demostrá nos gezaghèber Edison Rijna ku nos stima otro i huntu disfrutá di bida. Pasa un felis ‘Dia di Rincon’.


text:
Ir Sais - Un desgrasiadoSong Rating: 8.84/10
Song lyrics:
[Intro]
[Verse 1]
Ten ora mi a lubida mes
Ku kurason ku emoshonal ta falsu
I den studio mi ta kanta di amor
I riba kaya hasi kos ku ta malu
Dushi kompronde, ai si dushi mi tun homber
Mi ta gusta mas i mas, muhe
Ai si mami, niun no ta sufrisiente
Kompronde e kos
[Chorus]
Hasi dushi riba kaya, bai
Ba traha sufri mahos (ba traha sufri mahos)
Ai mi te simplementun desgrasiado
Anto asepta (aihai)
Ai mi no a hanja edukashon, pa hasibo dolor
I bo amor for di [?] nos
[bridge]
esta dushi koki ta
ranka baby
[Verse 2]
Ai pa mi kambia ta difisil, si mi sa
Konfiansa den bo bida, no tin mas
baby, baby, baby, baby
Dushi mi ke sinja [?] drechun kurason kibra
Mi no ta ke pabo sufri asina ki
Pero tami kurason a disidi
Ai, ku un no ta sufrisiente
Kompronde e koi
[Chorus]
Hasi dushi riba kaya, bai
Ba traha sufri mahos (ba traha sufri mahos)
Ai mi te simplementun desgrasiado
Anto asepta (aihai)
Ai mi no a hanja edukashon, pa hasibo dolor
Ai hasi nos dos a legumai, anto lagami bai
[Verse 3]
Anto lagami bai
Ai si mami tende pami lagami bai
Mi ke tambe ten so malu
Bo ta yorando pofarka su manera mi
Bon ta merese, ai un tiki sufrimiento [?]
Mami kompronde
Mi stimabo pero, un no ta sufrisiente
Kompronde e koi
[Chorus]
Hasi dushi riba kaya, bai
Ba traha sufri mahos (ba traha sufri mahos)
Ai mi te simplementun desgrasiado
Anto asepta (aihai)
Ai mi no a hanja edukashon, pa hasibo dolor
Ai nos dos a legumai, anto lagami bai
[Outro]
Ten ora mi a lubida mes
Ku kurason emoshonal ta falsu
I den studio mi ta kanta di amor
I riba kaya hasi kos ku ta malu
Date of text publication: 17.01.2021 at 23:12
Following lyrics:


text:
Parlamento di Kòrsou Apertura Siman di Kultura 2021!
Parlamento di Kòrsou
Apertura Siman di Kultura 2021!
Riba djadumingu, 26 di sèptèmber a tuma lugá apertura di Siman di Kultura 2021.
E aktividat ku a konta ku un kantidat di bishitante limitá a tuma lugá na Landhuis Dokterstuin. E lema di e siman di kultura ta konop’é, hals’e i traspas’é! Presidente di Parlamento sra. Charetti America-Francisca a bishita e aktividat den representashon di Parlamento di Kòrsou. Na e okashon ei señor Minister C. Van Heydoorn a entrega presidente di Parlamento e proklamashon di e “Fecha nashonal pa rekordá Serapio Pinedo”, di felis memoria. Don Serapio Pinedo tabata entre otro un gran trahadó di Kaha di Òrgel.


text:
KRALENDIJK — Korte Komun di Hustisia ta disidí pa mas tardá riba dia 11 di aprel kiko lo ta altura di e montante ku lo paga Andy Melaan i Nozai Thomas komo daño i perhuisio ku nan a sufri, relashoná ku e eror hudisial den e kaso di dòbel asesinato di Spelonk na 2005.
Tantu Melaan komo Thomas a haña apsolushon den e kaso aki aña pasá. Djabièrnè último a trata e kaso di pago di daño i perhuisio na Kòrsou riba petishon di e abogadonan. E tim di abogado Geert-Jan Knoops no por a yega na un akuerdo ku Ministerio Públiko (OM) riba e kompensashon pa daño i perhuisio. Nan a ninga e petishon di OM pa wanta e kaso te yüni i a ninga tambe un forskòt di dies mil euro.
Andy Melaan, kende a sinta ocho aña inhustamente pa e asesinato di e rumannan Martis, ta pidi un kompensashon di 1.6 mion euro, plùs 96 mil euro pa pago di e ekspertonan forénsiko i di telekomunikashon ku a traha den e kaso. Ademas e suma aki ta pa paga tambe guia sikiátriko i gastu di boluntarionan. E demanda di Nozai ta ménos. El a sinta sinku aña inhustamente i ta pidi 85 mil euro, plùs 60 mil euro pa pago di ekspertonan.
Pro deo
Abogado Carry Knoops-Hamburger a trese dilanti ku su ofisina, Knoops Advocaten, a tuma e defensa di Melaan i Thomas kompletamente pro deo na nan enkargo. Esaki ta nifiká ku estado hulandes ta kubri un porsentahe di e gastunan ku e ofisina a hasi. No ta pidi pago pa nan trabou. Carry Knoops-Hamburger: “Nos a haña di RCN 40 euro pa ora di trabou hinká den e kaso. Nos a sufri un pèrdida di 185 mil euro ku e kaso aki.”
Tantu Knoops-Hamburgers komo abogado Geert-Jan Knoops a splika den korte e situashon personal di e dos víktimanan dje fayo. Segun e abogado nan ta sinti ku OM no ta tuma nan na serio i ta ignorá nan. Tantu Melaan komo Thomas mester haña guia síkiko profundo. Asina por konkluí for di palabranan di Knoops-Hamburgers. E ta bisa ku nan ta sufri dje malesa di strès pòst troumátiko PTSS i tambe di depreshon. “Andy no ta apto aworaki pa kuida su mes. No ta bai bon kuné.”
Negoshashon
Durante tratamentu di e kaso abogado general Ton van der Schans a bisa ku pago di daño i perhuisio den e kaso aki ta na su lugá, pero e ta haña ku Ministerio Públiko no por bai sin mas di akuerdo ku e kompensashonnan ku ta pidi. Ministerio Públiko algun tempu pasá a duna di konosé di ke negoshá riba altura di e kompensashonnan. “E kaso aki a tuma lugá den tempu ku Antia Hulandes tabata eksistí ainda. Ken ta e susesor hurídiko di Antia? Ta Kòrsou mester bai paga òf Hulanda?”
Knoops-Hamburger tin un kontesta pa e pregunta ei. “I don’t care. No ta problema di e dos hendenan aki ku ta víktima di OM. Laga nan bringa esei tras di bastidor.”
Outor: Belkis Osepa


text:
DEN HAAG – Por lo general, polítikonan na Den Haag ta reakshoná di forma positivo riba e resultado di elekshon na Sint Maarten. Segun sekretario di estado Raymond Knops (Relashonnan di Reino) e resultado ta brinda ‘pèrspèktiva pa kolaborashon’. E partido United Democrats (UD) t’esun ku a haña mas asiento durante e elekshonnan di djaluna.
Sint Maarten a bai adelantá pa urna, despues ku a surgi un krisis polítiko bou di eks-premier William Marlin di National Alliance (NA) den e situashon ku a reina despues di orkan Irma.
Faltando un asiento
Preferibelmente UD, e gran rival di Marlin su NA, ker a goberná su so, pero e partido a kai un asiento chikí p’esaki. Awor e partido Sint Maarten Christian Party (SMCP) ta hunga un papel krusial enkuanto kua koalishon lo por forma.
Ku esei no por deskartá e posibilidat ku e partido di Marlin, ku tabata kontra di e kondishonnan hulandes mará na e fondo pa rekonstrukshon di 550 mion euro, por bini bèk.
VVD: ‘resultado remarkabel’
E partido di mas grandi den e koalishon na Hulanda ta kontentu ku e manera ku e elekshonnan a bai, pero ta reakshoná di forma kouteloso riba e resultado. “Ta lástima ku e partidonan no a traha un programa pa bai elekshon kuné.”
SP: ‘mira pa kere’
A base di e resultado di e elekshonnan, no por bisa ku e habitantenan di Sint Maarten a skohe pa ‘un kambio’, SP ta konkluí. “Mi ta mira tambe ku tòg a bolbe skohe algun hende sospechá di froude, evadimentu di impuesto i kumpramentu di voto”, Ronald van Raak ta remarká.
“E kos di mas importante pa e hendenan na Sint Maarten ta, ku e rekonstrukshon por kuminsá realmente. Ku nos ta bai yuda hende. Pone e isla superá esaki. Mi ta spera tambe ku esaki lo logra ku e gobièrnu ku bini awor.”
CDA: ‘bon relashon’
Meskos ku su partner di kualishon VVD, partido CDA tambe ta ‘kontentu’ ku e elekshonnan na Sint Maarten a kana bon. “Mi ta spera ku awor lo forma un gobièrnu stabil masha lihé mes”, Joba van den Berg ta bisa.
Segun Van den Berg CDA ta bai pa mehorá e relashon ku Sint Maarten, pa ‘kos drecha pa e hendenan i pa Hulanda por duna sosten ku konosementu i kapasidat’.
D66: ‘ta duna konfiansa
‘Un formashon di e partidonan ganadó UD i SMCP lo duna e konfiansa pa sigui ku e rekonstrukshon’, e Miembro di Tweede Kamer Antje Diertens ta laga sa. “Nos ta kontentu ku e elekshonnan a bai di un forma stabil.”
GroenLinks: ‘gobièrnu stabil’
“Ta bon ku tabatin elekshon sin insidentenan straño. Asina mester ta den un demokrasia”, Liesbeth van Tongeren ta reakshoná di parti di GroenLinks. E partido ta spera ku ‘pronto lo bini un gobièrnu stabil pa atendé e rekonstrukshon i pa duna e habitantenan un futuro bon’.
PvdA: ‘hasi lihé’
Segun e Miembro di Tweede Kamer pa Partij van de Arbeid (PvdA) Attje Kuiken, e resultado ta duna ‘pèrspèktiva’. “Awor e partidonan tin e responsabilidat pa forma un kabinete stabil i íntegro i pa pone man na obra kuné. Despues di e destrukshon di orkan Irma bo ke ta sigur komo habitante ku lo hasi lihé ku e rekonstrukshon.”


text:
Corte
Home Corte
Resumen di casonan den Corte di Prome Instancia riba 14 februari 2019
Oranjestad - Aruba Corte di Prome Instancia 14 februari 2019 Horario Sospechoso Acto Castigabel 08.30 H.E.V.C. V.C. ta wordo acusa di ladronicia di articulonan den un tienda riba 22 di september...
Resumen di casonan den Corte di Prome Instancia riba 8 februari 2019
Oranjestad - Aruba Corte di Prome Instancia 8 februari 2019 Horario Sospechoso Acto Castigabel 08.15 A.R.d.W. Uitspraak 08.30 M.T.T.C. E.D.P.L. Pro forma. T.C. y P.L. ta wordo acusa di a viola ley di droga riba...
Resumen di casonan den Corte di Prome Instancia riba 7 februari 2019
Oranjestad - Aruba Corte di Prome Instancia 7 februari 2019 Horario Sospechoso Acto Castigabel 08.30 Y.E.A.L. L. ta wordo acusa di destruccion di un auto y un bentana di cas riba...
Resumen di casonan militar den Corte di Prome Instancia riba 14 september 2018
Oranjestad - Aruba Corte di Prome Instancia 14 september 2018 Horario Sospechoso Acto Castigabel 08.15 C.A.G.I. Sentencia 08.15 R.C.F. Sentencia 08.15 A.J.Q.G. J.C.F.K. Pro forma. Q.G. ta wordo acusa di ladronicia cu violencia di un suma di placa...
Resumen di casonan den Corte di Prome Instancia riba 6 y 7 di september...
Oranjestad - Aruba Corte di Prome Instancia 6 september 2018 Horario Sospechoso Acto Castigabel 08.30 E.M.S. I.G.J.D. S. y D. ta wordo acusa di, hunto...
Resumen di casonan den Corte di Prome Instancia riba 30 y 31 augustus 2018
Oranjestad - Aruba Corte di Prome Instancia 30 augustus 2018 Horario Sospechoso Acto Castigabel 08.30 L.A.R. R. ta wordo acusa di ladronicia den un cas riba 6 di september 2017. E...
Resumen di casonan den Corte di Prome Instancia riba 27 juli 2018
Oranjestad - Aruba Corte di Prome Instancia 27 juli 2018 Horario Sospechoso Acto Castigabel 09.00 J.McK.E. Pro forma. E. ta wordo acusa di posesion di hennep riba 3 di april 2018...
Corte di Husticia cu un open dag dia 7 di Oktober 2017
Oranjestad: Diasabra, 7 di Oktober 2017, lo bay tin un opendag na e edificio di Corte di husticia. Esaki lo cuminsa for di 9...
Hues ta duna AVP rason y AVP lo ta e partido cu lo core...
Oranjestad: Diahuebs merdia a tuma lugar e caso sumario den corte cu partido MEP a entama contra Gobierno di Aruba, despues cu Minister President...


text:
Diamars 14 di april, RBC Royal Bank a anuncia un donacion pa organisacionnan sin fin di lucro den henter Caribe cu ta apoya e siguridad alimentario pa famianan den riesgo y personanan den necesidad durante e pandemia nobo di coronavirus.
RBC ta donando mas di 330 mil dollar na sociedadnan di Cruz Cora den henter e region; Hands for Hunger na Bahamas; y Cayman Feed our Future y Cayman Food Bank na Cayman Islands, tur pa apoya e iniciativanan di siguridad alimentario.
E donacion aki ta pa auni na e compromiso global di RBC di mas di 2 miyon di dollar Canades pa lucha contra COVID-19 atrabes di e Organisacion Mundial di Salud, Feeding America y Food Banks Canada.
Cita
“COVID-19 tabata tin un impacto den tur e pais y teritorionan unda cu RBC ta opera den Caribe,” Rob Johnston, Diretor di e Banco di Caribe, Royal Bank of Canada, a bisa.
“Den henter e region, nos ta mirando con ONG y otro organisacionnan ta dunando un paso p’adilanti pa atende esnan den necesidad durante e temponan incierto aki.
Nos ta orguyoso di por apoya e gruponan aki y yuda nan pa apoya nan den nan trabao vital.”
“Nos tur ta hunto den esaki y nos tur mester haci nos parti,” Johnston a bisa. Practica un bon higiena di salud, manera laba bo mannan y si bo no ta sinti bo mes bon, keda na cas.
Si bo no ta sigur kico pa haci, scucha e autoridadnan sanitario local, practica distanciamento social y sigui e regla y medidanan estableci pa e gobiernonan di henter e region.
RBC tin un historia largo di apoyo den nos comunidadnan Caribeño den temponan dificil y e compromiso aki lo sigui durante e crisis aki y mas despues.”
“Esaki ta un situacion den evolucion cu ta rekeri un respuesta coordina y sosteni,” Johnston a agrega. “P’esey, riba nivel mundial, RBC ta trahando activamente cu nos socionan comunitario, expertonan den e materia y e sectornan publico y priva pa compronde y determina unda ta e mayor necesidadnan di e comunidad y con pa sigui brinda e apoyo adecua unda cu mas tin mester.”


text:
Calmes:” Ambulans a bati bèl. Ta basta ku hala kakiña!”
Calmes:” Ambulans a bati bèl. Ta basta ku hala kakiña!”
Willemstad- Parlamentario Calmes a wòrdu aserka pa miembronan disgustá di Fundashon Kuido di Ambulans (FKA). “Kosnan no ta kana”,”no tin atenshon pa nos”, “saka e SOAB rapòrt” ta algun dje ekspreshonnan hasi pe trahadónan ku ta preokupá kon kosnan ta bayendo na nan boka di trabou.
Na 2018 Stichting Overheidsaccountants (SOAB) a hasi un investigashon na FKA. E investigashon di SOAB tabata dirigí riba diferente área manera tareanan i responsabilidat di personal, seguridat físiko, alokashon, prosesonan finansiero i tambe e posishon hurídiko di e trahadónan. Na febrüari 2019 SOAB a entrega nan rapòrt na Minister di GMN. Sinembargo e personal no a mira niun resultado, kambio òf konseho di SOAB wòrdu implementá na FKA. Pa kolmo riba e punto kardinal pa kada trahadó, konkretisá nan posishon hurídiko, ta keda hala kakiña pa no tuma niun desishon. Personal ta disgustá ke trato i mal muestra di poder aki.
Den kuadro dje situashon alarmante aki Sr. Calmes a dirigí karta i pregunta na Minister Jesus-Leito di GMN pa proveé Parlamento e rapòrt di SOAB. Tambe Sr. Calmes kier sa kua te puntonan di prioridat pa drecha den FKA i tambe si tin un plan di ehekushon. “Mi ke transparensia den loke ta pasando.”: Calmes a bisa.
Riba e punto di posishon hurídiko Calmes tabata direkto puntrando:”Kua te akshonnan spesífikamente ku ta bai wòrdu hasi pa drecha e posishon hurídiko di e trahadónan di FKA”?.
FKA te úniko servisio di ambulans ku tin na Kòrsou i ta un piesa importante den e kadena di duna servisio di kuido na nos komunidat. Teniendo na kuenta ku FKA su trahadónan tin kontakto diariamente ku hende, Calmes kier sa si tin un protokòl kon pa atendé den kaso di COVID-19. “Solamente klaridat por kita e disgustu dje trahadónan i mi preokupashon pa ku FKA”; sigun Calmes.


text:
Kerido kliente,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú, nos medio-ambiente, nos flora i founa.
E meta original di EM tabata pa atende ku problemanan:
Na promé vista e tres asuntunan aki ta aparentá ku nan no ta relashoná ku otro, pero tin un punto komún ku ta kondusí na tur tres forma di daño. Ku otro palabra, suela ku tin e tipo di daño aki, ta ser dominá, sin eksepshon, dor di beskein i bakteria dañino.
Pesei si nos fumigá ku gas venenoso, manera “chloropicrin i methyl bromide”, i mata tur kos, e problemanan ku tin den suela lo keda resolvé den un tiru.
Tratamentu ku temperatura haltu lo duna e mesun resultado.
Sinembargo, hasta si e tuma un forma diferente, e mekanismo di e sterilisashon i matansa di insekto akí ta kondusí na un oksidashon fuerte (radikalnan liber), i despues un medio-ambiente hopi oksidá lo keda atras.
Pues, despues di e tipo di tratamentu aki, tin kondishonnan hopi favorabel pa mikro-organismonan ku ta preferá oksidashon, i kondishonnan ku no ta kumbiniente pa e mikro-organismonan anti-oksidativo.
Dor ku mayoría di pèstnan ta pertenesé na e grupo ku ta preferá oksidashon, kada uso di insektisida lo promové e presensia di pèst dañino, i eventualmente lo tin un sírkulo visioso ku ta produsí pèstnan resistente.
Una bes un hende komprondé e tipo di kondishon akí, e lo haña ideanan briyante.
Una bes un hende komprondé e tipo di kondishon akí, e lo haña ideanan briyante. Ku otro palabra, lo ta bon pa oumentá e mikro-organismonan ku ta pertenesé na e bakterianan benefisioso artifisialmente, produsiendo asina mikro-flora di un suela den kual e bakterianan benefisioso ta predominá.
Korektamente esei ta bèrdat, i e prinsipionan básiko tras di aplikashon di EM ta basá riba e mesun idea. Solamente, ora nos hasi uso di EM, tur kos no ta dje simpel manera un laiko por imaginá.
Komponentenan di Mikro-organsimo Efektivo (EM):
Saka for di mensahe mensual di Prof. Teruo Higa
Jüni 2015
Sandovar i Rina


text:
Oranjestad,– MIO Wireless, e compania cu ta conocir pa revolucion, awor cu servicio nobo. MIO Wireless ta ofrece su clientela e opcion di ricibi tur informacion en cuanto di nan cuenta por medio di un simpel sms. Esaki ta encera e status di data como tambe cuanto minuut tin disponibel ainda. E number cu mester manda bo sms na dje for di bo telefon di MIO ta #225 y esaki ta completamente gratis!
Desde cu MIO Wireless a establece su mes na Aruba e compania aki a sa di revoluciona su mes y cu esaki a bin cu ne cu hopi ya caba a bira cliente di MIO. MIO Wireless kier a recorda tur su fiel clientela cu fin di luna por pasa na diferente locations, manera Dragon CD & More of Cellular Xpress, pa update e plan di data y voice. Banda di esaki tin e opcion di haci un standing order pa evita para den rij. Den e caso aki lo mester lo mester pasa un di MIO su locationsnan solamente ora cu kier top up extra minuut of data durante luna. Ariba esaki tambe MIO Wireless ta trahando duro pa asina aki por brinda un mihor servicio na su fiel clientenan.
Ademas MIO Wireless ta recordabo cu como cliente di MIO bo por disfruta di tarifanan mucho mas atractivo compara cu e otro providersnan local. Pa un solo tarifa bo ta jama tur number local y mas di 151 pais internacional manera Colombia, Venezuela, Hulanda, St. Domingo, Haiti, USA y mucho mas SIN ningun costo adicional of costonan scondi. Drenta den e ULTIMATE callers group y jama di MIO pa MIO gratis y ricibi 1GB di data completamente GRATIS!
No pense dos biaha y join the revolution abo tambe. Yega awe mes na MIO Wireless Superstore na Caya G.F. Betico Croes 168 of jama 600-0077. Tambe por bishita http://www.mioaruba.com y like facebook.com/MIOWIRELESS.
MIO WIRELESS TA OFRECE SERVICIO NOBO! MANDA SMS PA #225 PA UPDATE DI BO CUENTAPosted: June 17, 2014 in Johnny Habibe
Oranjestad,– MIO Wireless, e compania cu ta conocir pa revolucion, awor cu servicio nobo. MIO Wireless ta ofrece su clientela e opcion di ricibi tur informacion en cuanto di nan cuenta por medio di un simpel sms. Esaki ta encera e status di data como tambe cuanto minuut tin disponibel ainda. E number cu mester manda bo sms na dje for di bo telefon di MIO ta #225 y esaki ta completamente gratis!


text:
INTEGRIDAD: LEY DI DESTAHO PUBLICO, OMBUDSMAN Y NATIONAL INTEGRITY SCAN
Integridad ta prioridad pa Gabinete Wever-Croes. Durante e reunionnan den Parlamento comienso di e siman aki riba e topico di integridad, Premier Evelyn Wever-Croes a elabora riba e 10 pilaranan pa garantisa integridad den Gobierno.
LEY DI DESTAHO PUBLICO/LEY DI CONTABILIDAD:
E di cuatro pilar di integridad ta e ley di destaho publico/ley di contabilidad. E ley aki a pasa Parlamento caba. Ainda falta algun ‘landsbesluit’ den ehecucion ya cu e ley aki tambe a sufri retraso debi na Covid. Pero asina mes Gobierno ta actuando cu e reglanan mas estricto.
Ministernan no ta desvia di ley di destaho publico, solamente ora cu ta urgente of ta casonan specific. Pero ora nan desvia di destaho e ta dentro di e cuadro di ley di contabilidad.
Minister di Finansas mester aproba esaki, pero no ta controla si e minister encarga a haci su trabou. E minister encarga mes ta responsabel pa esaki. Mayoria di minister ta aplica e ley manera mester ta y ta desvia di destaho solamente den casonan necesario. Un ehempel di esaki ta den caso di renobacion di scolnan durante vakantie ta motibo valido pa e minister desvia di e ley di destaho publico pero den cuadro di ley di contabilidad. Y tur esakinan ta wordo registra pa por wordo bon controla despues.
Prome Minister a duna di conoce cu awor mes ta buscando e miho partner pa desaroya e area di San Nicolas. E precedura a cuminsa cu un ‘request of interest procedure’ 1 y 2. 1 ta pa refineria y 2 ta pa otro proyecto cu no ta refineria. Aunke no tawata necesario, Gobierno a dicidi di haci’e via un destaho publico. Pues a dicidi di aplica e sistema di ‘public tendering’ cu reglanan segun WTO. E no ta un must, pa haci’e di e forma aki, pero a tuma e decision aki pa garantisa transparencia y integridad di e proceso. Prome Minister a enfatisa cu Gabinete Wever-Croes ta aplica tur e reglanan di transparencia di destaho publico cu of sin mester, pa asina ciudadanonan por confia cu e proceso ta un husto.
DEFENSON DI PUEBLO, OMBDSMAN:
E Pilar number 5 ta Defensor di Pueblo, Ombdsman. Prome Minister a felicita Parlamento cu a pasa e ley importante aki. Un iniciativa importante di tur fraccion sosteni pa tur fraccion. E ta hopi importante pa Aruba tin su Ombudsman ya cu ta e unico pais den Caribe cu no tin su propio Ombudsman.
Prome Minister a indica cu e lo brinda Parlamento tur sosten necesario pa por realisa e ley aki. Tin fondo aloca riba presupuesto pa e trabounan continua pa yega na e bureau di Ombudsman. E procedura ta cu esaki ta resorta bou di Parlamento y nan ta responsabel pa nombra e Ombudsman. Premier Wever-Croes lo percura pa e kwartiermaker cu a ser apunta pa Parlamento cu ta sra. Sahaira Kelly pa por wordo poni ter beschikking di Parlamento full time. Prome Minister ta trahando cu sra. Kelly tambe pa mira unda Gobierno por yuda. Na e momentonan aki Prome Minister ta wardando riba e ‘profielschets’ pa keda aproba door di Parlamento cual ya caba ta den nan disposicion. Tambe ta hopi importante pa e cambio den Constitucion pa e Ombudsman drenta na vigor pa por nombra e Ombudsman. Si tur pone di nan parti, den 6 luna lo por ta asina leew di tin un Ombudsman na Aruba.
NATIONAL INTEGRITY SCAN:
Otro pilar importante, e di 6, ta e National Integrity Scan. Esaki ta un sondeo cu ta bay wordo haci pa wak con ta para cu e situacion di integridad na Aruba. Hunto cu Stichting Deugdelijkheid Aruba ta preparando un National Integrity Scan, un sorto di nul-meting. Desde cu Gabinete Wever-Croes a drenta Gobierno, Banco Central ta haciendo e sondeonan aki cual ta duna un bon indicacion. Sinembargo Aruba mester di un bon nul meting, un National Integrity Scan cu lo mester wordo haci regularmente p’asina por midi e avancenan riba tereno di integridad. E prome encuesta di corupcion di Banco Central tawata na 2018, y e di dos na 2019 y aunke nan a duna un bon indicacion, Gobierno ta sinti cu un National Interity Scan lo duna un base un poco mas firme pa por midi e avansenan riba e tereno aki. E scan aki ta ser financia pa Gobierno di Aruba, Hulanda y sector priva. E scan aki tambe ta sufriendo poco retraso na Hulanda door di Covid, pero Gobierno ta trahando riba dje. Pues esaki lo ta un nul-meting pa despues sigui ripiti e scan frecuentemente pa e ora numa por cuminsa wak di berdad e avansenan riba e tereno di corupcion y integridad di pais Aruba.


text:
Julise Koffie ku 2 homerun pa Pichingolo Nissan gana den wega no 2 di e seri final di softball femenino AA
Julise Koffie ku 2 homerun pa Pichingolo Nissan gana den wega no 2 di e seri final di softball femenino AA
Liga CSB/MCB su seri final a kontinua djabierne anochi ku bon ambiente i bon publiko atrobe. Pichingolo Nissan ta gana su di 2 wega den e serie final aki i ta pone Eagles Softex mesora lomba contra di muraja. E wega a kumisa ku homerun Julise Koffie den prome inning pa Pichingolo kwe benataha mesora di 2-0 den prome inning. Después den kasi tur inning Pichingolo a skor ku finalmente e wega a bin kava 1- pa 1 na favor di Pichingolo Nissan. Julisse Koffie kampion bate e anja aki a dal 2 homerun den e wega aki. Pa Pichingolo 10 kareda 14 hit i 1 eror. Picher ganador a resulta Lee-Ann Craanberg i miho na bate pa Pichingolo Julise Koffie di 3-3 ku 2 homerun i 1 doblete. Pa Eagles Softex 1 kareda 4 hit i 5 eror Picher perdedo a resulta Shurdenay Obispo.
Weganan pa e weekend aki:
Djasabra 19:00 lo kontinua e serie di gran final di klasse A entre Soto CMTC kontra Demolation Cartel N.V. Soto dilant den e serie 2-0 ku chens pa titula kampion majan den klasse A. I después 21:00 e serie di gran final maskulino ta kumisa entre Harlem Power i Dreamteam. E serie a aki ta priminti di bira un serie basta fuerte pa e dos ekiponan aki. I djadumingu Wega number 3 di e gran final femenino doble A lo kontinua ku Eagles lomba contra muraja i ku chens pa Pichingolo Nissan rekupera su titulo bek. I tambe e wega number 2 di e serie di gran final Maskulino lo kontinua. Bin disfruta di e weganan aki henter weekend na stadion di Post 6.


text:
“Santa Rosa formando parti di Green Week di Playa Linda”
Presentacion duna na tur e empleadonan presente
Oranjestad- Recientemente Santa Rosa tabata di bishita na Playa Linda hotel unda cu a duna charla y presentacion en connecion cu Green Week.
Durante e presentacion aki sr. Ludwig Rasmijn y sr. Randy Maduro a splika kiko e tareanan di Santa Rosa ta insera, como tambe con importante agricultura, cria y pesca ta pa Aruba.
Empleadonan di Playa Linda a sigui e presentacion cu hopi attencion unda cu hopi pregunta a wordo contesta debidamente.
Tambe nan a haya e oportunidad di mira un video cu ta splika e procedura completo di chikamento di lechi di cabrito.
Den forma di presentacionnan aki Santa Rosa ta cumpli cu un di su meta principalnan cu ta di informa, educa y guia pueblo complete riba e importancia y benificionan cu agricultura, cria y pesca local ta trese cune.
“BAN SOSTENE NOS CULTURA, PRACTICA CRIA, PESCA Y AGRICULTURA”


text:
KÓDIGO ORAÑO: UN VIGILANSIA PA LAMAN BRUTU. Pronóstiko di tempu pa Kòrsou i bisindario bálido te djaweps mainta 06:00 o.l., 16 di yanüari 2020.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 16 di yanüari 2020.
Kompilá: djarason 15 di yanüari 2020, 05:00 o.l. (09:00 UTC).
KÓDIGO ORAÑO: UN VIGILANSIA PA LAMAN BRUTU.
Tempu: Parsialmente nublá ku lokalmente un áwaseru di durashon kòrtiku.
Temperatura máksimo lo alkansá 30ºC i temperatura mínimo 24ºC.
Solo ta sali 07:00 i ta baha 18:30 o.l.
Bientu: Direkshon ost i moderá te fuerte; forsa 4 te 5 (20 te 39 km/ora, 11 te 21 nudo). Prinsipalmente durante di momentunan di áwaseru, posiblemente fuerte den ráfaga; forsa 6 (40 te 50 km/ora, 22 te 27 nudo).
Situashon general: Nubianan ku ta krusa riba nos region lo bira ménos durante di próksimo 24 ora. Sin embargo, ainda por spera de bes en kuando un áwaseru riba sierto parti di nos isla. Mas aleu, bientu lo mengua un poko durante di próksimo 24 ora.
Kondishon di laman: Basta brutu ku altura di olanan entre 2 te 3 meter (6 pa 9 pia) riba laman habri i e parti nort. Na e otro kostanan, moderá ku altura di ola entre 1 te 2 meter (3 pa 6 pia).
Fenómeno spesial: Ningun.
Perspektiva te djabièrnè mainta: Por lo general parsialmente nublá ku chèns pa algun áwaseru lokal.
Meteorólogo: Abraham.


text:
KRALENDIJK – Banko di kuminda Adra Food Pantry e aña aki ta parti hopi mas pakete ku aña pasá. “Awor ku restorant, hotèl ets. ta será e hendenan ei tur ta bini serka nos”, Edward Sedney, kordinadó serka banko di kuminda Adra Food Pantry ta bisa.”Nos ta trata di yuda mas tantu posibel, pa asina tòg ku dianan di fiesta nan tin algu.”
Outor Marit Severijne
Mariana ta mama di dos yu i for di poko tempu e ta haña ayudo di Adra. E ta kontentu ku su yu mayó entretantu no ta biba nan kas mas. “Lo mi no por a kuida un persona èkstra mas.” Mariana ta atmití ku e paketenan ta yuda djis un tiki. “Tin kos, manera karni, ku ainda mi mes mester kumpra.
Pakete no pa henter luna
Edward Sedney ta rekonosé ku e pakete no ta sufisiente pa henter luna. “Sino nos lo mester a duna un pakete di e mésun grandura kada siman. Esei no por aworakí.” Adra ta haña supsidio solamente pa 160 pakete, pa medio di kumpra barata nan por partié pa mas hende. Nan ta mirando si ku ayudo di spònser nan por duna un di dos pakete pa famianan grandi.
Tempu di espera mas largu i pakete di emergensia
Diana Lotero ta kontentu ku e ayudo ku e ta haña, pero e ta haña su ku e mester a warda hopi promé ku el a yega na turno. “Ántes tabata yama mi komo di promé, pero awor no mas. Ni ku un sédula no ta yuda bo mésora. Mester drecha e situashon aki sí.”
Hende ku mester di ayudo riba término kòrtiku, por buska un pakete di emergensia. “Nos a parti hopi di eseinan kaba”, Sedney ta konta. Despues ta wak si nan ta bini na remarke pa ayudo pa un tempu mas largu.
Inisiativa di siudadano: Kuminda di siman durante Pasku tambe
Na kuminsamentu di e krísis di corona a surgi un inisiativa di un grupo di amigu pa semanalmente pèrkurá pa un kuminda grátis pa hende den ònderstant. Nan a kuminsá ku 25 famia, pero entretantu ta duna 50 famia un kuminda. “Masha nesesario pasobra e ònderstant ta muchu poko pa biba di dje”, Irma Trumpie-Luijten ta konta. Nan ayudo no keda na un kuminda so. “Pasobra semanalmente nos ta pasa serka e hendenan na kas i nan tin un hende fast ku ta trese e kuminda, nan ta indiká mas lihé si nan mester di ayudo ku otro kos.”
No tin pakete di siman pa mucha den fakansi di Pasku
For di e Fundashon Kuminda na Skol tambe a lanta un inisiativa na kuminsamentu di e krísis di corona. Tempu ku skolnan a sera hopi tempu, nan tabata trese pakete di siman serka e muchanan na kas, pero nan no ta bai hasi esaki den fakansi di Pasku. “Bon mirá nunka nos no ta hasi esaki den fakansi”, kordinadó Elizé Martis-Craane ta konta. “Nos no tin supsidio p’esaki tampoko.” E no tin e impreshon ku aktualmente e situashon ta alarmante. “For di pafó mi ta tende diferente relato, pero si tin kambio, e skolnan ta hala mi atenshon p’esaki.”
Mas koperashon entre organisashon
Ounke segun Irma Trumpie-Luijten ta nesesario pa ònderstant subi, e habitantenan mes por uni forsa. “Lo ta bunita si tur organisashon ku aktualmente ta hasi algu pa e hendenan aki bai sinta rònt di mesa, pa algu kambia strukturalmente.”
Diana Lotero ta pensa ku e ora ei lo tin ménos desigualdat. “Awor esun organisashon ta duna mas ku e otro organisashon.”


text:
E programa di пpoизBoиT stat di teksto i bunita mensahe ku imagennan (di forma .jpg), ku ta pèrmití den forma kla i espektakular forma ta transmití informashon pa e bisindario.
Fuerte reino interno di e programa di e actuacion periódiko di e programa, permit lider di filtra di SOM ta un di e sistema di koredó, inkluso manera MAIL.RU, YANDEX.RU i GMAIL.COM.
Nos no fomenta i no fomento di SOM, i evalua i trata na yuda den hopi representantenan di empeñonan ku den notisia su kliente na e okashon skirbí pa nan i e-mail personal.
En relashon ku e a hasi pa nan filtra di SOM no ta duna oportunidat di ofresé idéntiko pa mensahe di koredó elektróniko, riba midí nesesario, tin desaroyo i empleado di nos programa di algoritmo úniko pa manda un karta, ku a destin'manda un mensahe di demas i sint di milnan di buzon di koredó!
Hopi organisacion no ta apresiá e integridat i e personalidad di nos produkto, ta spera ku Bo ta e alma! Atenshon! Henter e akuerdo riba e SOM programa di salario suma!


text:
WILLEMSTAD – A skòrs spesialista médiko Michel Berry por lo pronto. Motibu ta su manera di trata. Segun Inspektor di Salubridat Gersji Rodrigues Pereira pashèntnan ku tabatin mester di kuido, no a haña esaki (na tempu). Na e departamento di sirugia kaminda Berry tabata traha, awor ta tuma medida.
Segun Inspektor di Salubridat Gersji Rodrigues Pereira tin protokòl na vigor na hospital pa minimalisá insidente, pero por drecha hopi ainda. “E realisashon ku kosnan mester bai diferente i mihó a kuminsá penetrá”, Rodrigues Pereira ta bisa. “Nos ta spera di ehekutá e mehorashonnan aki promé ku Hospital Nobo Otrobanda (HNO) ta kla.”
Spesialista médiko Berry tabatin mal nòmber basta tempu kaba. Na 2013 Ret Karibense a reportá tokante morto di Julio Martina despues di un operashon di hasi stoma mas chikí ku Berry a hasi. Despues di e operashon Martina no por a hasi nada mas su mes i e tabata biba riba kuminda líkido; Berry tabata nenga esaki. A bolbe atmití Martina den hospital, kaminda a bin sali ku tabatin un lèkmentu pa motibu di un asina yamá ‘poortbreuk’; zür di stoma i kuminda tabata resultá den su barika. Despues di dos operashon mas el a fayesé. E famia ku a keha despues no a sinti ku Inspekshon i minister di Salubridat di e tempu ei, Ben Whiteman, a tuma nan na serio.
Medidanan sufisiente
Inspector Rodrigues ta enfatisá ku e Konseho di Direkshon tin responsabilidat final segun lei pero ku Inspekshon por intervení si. “E Konseho ta tuma e konsekuenshanan pa un spesialista médiko. Si t’asina ku e Konseho no ta tuma medida òf ta tuma medida insufisientemente, eventualmente nos si por.” Rodrigues ta bisa ku e medidanan kontra Berry segun Inspekshon ta sufisiente.
Na e departamentu di Siruhia ta tuma medida riba término kòrtiku i largu. “Pa esaki lo atraé ekspertisa eksterno, lo bini un investigashon pa traha un plan nobo.”Inspekshon ta satisfecho tambe ku e medidanan ku a tuma, pero lo monitòr si, si ta ehekutá e medidanan bon.
Mehorá
Pa evitá insidente asina, tin protokòl den hòspital. Hòspital ta monitòr e protokòlnan primariamente, pero Inspekshon di Salubridat ta investigá i ta motivá pa midi e output tambe. “Pasobra esaki ainda ta poko desaroyá, ta nèt e output ta importante pa asina por buska eror i mehorá e puntonan aki.”
Rodrigues Pereira for di dia el a kuminsá dos aña pasá, ta mira hopi mehorashon kaba si. “Tin hopi atenshon pa awor, na kaminda pa e hòspital nobo, drecha e kalidat, haña tur kos na nan lugá i pa huntu desaroyá promé ku nos pasa pa HNO.”Rodriguez ta bisa ku e hòspital nobo sigur no ta trata di un edifisio bunita so i ku e kalidat di kuido ta pará haltu riba agenda. “E deseo pa tin kalidat i seguridat na òrdu pa e hòspital nobo tei.”
Personal
Un punto di difikultat ta e personal: e pregunta ta si tin sufisiente kapasidat pa introdusi e kambionan deseá. Segun Rodrigues mester wak masha bon unda mester di personal i kuantu mester. “E impreshon ta eksistí ku e kantidat di miembro di personal no ta sufisiente tur kaminda pa e kantidat i e intensidat di e kuido. Lo wak esaki sigur sigur.”
Outor Elisa Koek